http://www.thaigov.go.th

 วันนี้ (15 มกราคม 2562) เวลา 10.30 น. ณ ห้องประชุมนารีอินทนนท์ ชั้น 5 อาคารบริการวิชาการ มหาวิทยาลัยราชภัฏลำปาง อำเภอเมืองลำปาง จำหวัดลำปาง พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวงพลังงาน รวม 5 ฉบับ

|  |
| --- |
| **เศรษฐกิจ - สังคม** |

 2. เรื่อง ขออนุมัติผลการจัดซื้อจัดจ้างรายการก่อหนี้ผูกพันข้ามปีงบประมาณ กรณีที่มี วงเงินรวม ตั้งแต่ 1,000 ล้านบาทขึ้นไป รายการก่อสร้างอาคารศูนย์บริการ สุขภาพและบริการสาธารณสุข 1 หลัง พร้อมที่จอดรถ จังหวัดเชียงใหม่ ของ มหาวิทยาลัยเชียงใหม่

 3. เรื่อง สรุปผลการถอดบทเรียนภายหลังการปฏิบัติงาน (After Action Review : AAR) การดำเนินการให้ความช่วยเหลือผู้สูญหายในวนอุทยานถ้ำหลวง – ขุนน้ำนางนอน อำเภอแม่สาย จังหวัดเชียงราย

 4. เรื่อง รายงานผลการดำเนินงานตามข้อสั่งการของนายกรัฐมนตรี เรื่องการติดตามและ ประเมินผลการดำเนินงานโครงการเน็ตประชารัฐ (ดศ.)

 5. เรื่อง ผลการประชุมคณะกรรมการทรัพยากรน้ำแห่งชาติ ครั้งที่ 4/2561

 6. เรื่อง มาตรการพัฒนาคุณภาพชีวิตผู้มีบัตรสวัสดิการแห่งรัฐ ระยะที่ 2 และการเติมเงิน เข้ากระเป๋าเงินอิเล็กทรอนิกส์ในบัตรสวัสดิการแห่งรัฐ

|  |
| --- |
| **แต่งตั้ง** |

 7. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 8. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการประเมินผล การดำเนินงานของกองทุนสนับสนุนการสร้างเสริมสุขภาพ (กรณีพ้นตำแหน่งตาม วาระ)

 9. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่ต่ออีกหนึ่งวาระ

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 15 มกราคม 2562)

ด้วยการสแกน QR Code



**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวงพลังงาน รวม 5 ฉบับ**

 คณะรัฐมนตรีมีมติรับทราบร่างกฎกระทรวง รวม 5 ฉบับ ประกอบด้วย

 1. ร่างกฎกระทรวงแบ่งส่วนราชการสำนักงานปลัดกระทรวง กระทรวงพลังงาน พ.ศ. ....

 2. ร่างกฎกระทรวงแบ่งส่วนราชการสำนักงานนโยบายและแผนพลังงาน กระทรวงพลังงาน พ.ศ. ....

 3. ร่างกฎกระทรวงแบ่งส่วนราชการกรมเชื้อเพลิงธรรมชาติ กระทรวงพลังงาน พ.ศ. ....

 4. ร่างกฎกระทรวงแบ่งส่วนราชการกรมธุรกิจพลังงาน กระทรวงพลังงาน พ.ศ. ....

 5. ร่างกฎกระทรวงแบ่งส่วนราชการกรมพัฒนาพลังงานทดแทนและอนุรักษ์พลังงาน
กระทรวงพลังงาน พ.ศ. ....

 ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าว รวม 5 ฉบับ ให้รัฐมนตรีว่าการกระทรวงพลังงานพิจารณาลงนาม และประกาศในราชกิจจานุเบกษาต่อไป

 **สาระสำคัญของร่างกฎกระทรวง**

 1. ปรับปรุงการแบ่งส่วนราชการสำนักงานปลัดกระทรวง ตามกฎกระทรวงแบ่งส่วนราชการสำนักงานปลัดกระทรวง กระทรวงพลังงาน พ.ศ. 2556 ดังนี้

|  |  |
| --- | --- |
| **การแบ่งส่วนราชการปัจจุบัน** | **การแบ่งส่วนราชการที่ขอปรับปรุง** |
| ก. ราชการบริหารส่วนกลาง (1) สำนักบริหารกลาง (2) กองตรวจและประเมินผล (3) กองศึกษาและประสานงานพลังงานนิวเคลียร์ (4) สำนักความร่วมมือระหว่างประเทศ (5) สำนักนโยบายและยุทธศาสตร์ (6) ศูนย์เทคโนโลยีสารสนเทศและการสื่อสาร (7) กลุ่มตรวจสอบภายใน (8) กลุ่มพัฒนาระบบบริหาร (9) ศูนย์ปฏิบัติการต่อต้านการทุจริตข. ราชการบริหารส่วนภูมิภาค สำนักงานพลังงานจังหวัด | **กองกลาง (เปลี่ยนชื่อ)** **กองตรวจราชการ (เปลี่ยนชื่อ)****กองศึกษาและพัฒนาโรงไฟฟ้าฐาน (เปลี่ยนชื่อ)**  **กองการต่างประเทศ (เปลี่ยนชื่อ)****กองยุทธศาสตร์และแผนงาน (เปลี่ยนชื่อ)**ศูนย์เทคโนโลยีสารสนเทศและการสื่อสาร **(คงเดิม)** กลุ่มตรวจสอบภายใน **(คงเดิม)**กลุ่มพัฒนาระบบบริหาร **(คงเดิม)** ศูนย์ปฏิบัติการต่อต้านการทุจริต **(คงเดิม)**ข. ราชการบริหารส่วนภูมิภาค **(คงเดิม)** สำนักงานพลังงานจังหวัด |

 2. ปรับปรุงการแบ่งส่วนราชการสำนักงานโยบายและแผนพลังงาน ตามกฎกระทรวงแบ่งส่วนราชการสำนักงานนโยบายและแผนพลังงาน กระทรวงพลังงาน พ.ศ. 2551 ดังนี้

|  |  |
| --- | --- |
| **การแบ่งส่วนราชการปัจจุบัน** | **การแบ่งส่วนราชการที่ขอปรับปรุง** |
| (1) สำนักบริหารกลาง(2) กองนโยบายและแผนพลังงาน(3) ศูนย์พยากรณ์และสารสนเทศพลังงาน(4) สำนักนโยบายปิโตรเลียมและปิโตรเคมี(5) สำนักนโยบายไฟฟ้า(6) สำนักนโยบายอนุรักษ์พลังงานและ พลังงานทดแทน(7) กลุ่มพัฒนาระบบบริหาร(8) กลุ่มตรวจสอบภายใน | **สำนักงานเลขานุการกรม (เปลี่ยนชื่อ)** **กองยุทธศาสตร์และแผนงาน (เปลี่ยนชื่อ)** **ศูนย์เทคโนโลยีสารสนเทศและการสื่อสาร (เปลี่ยนชื่อ)** **กองนโยบายปิโตรเลียม** **(เปลี่ยนชื่อ)** **กอง**นโยบายไฟฟ้า **(เปลี่ยนชื่อ)** **กอง**นโยบายอนุรักษ์พลังงานและพลังงานทดแทน **(เปลี่ยนชื่อ)** กลุ่มพัฒนาระบบบริหาร **(คงเดิม)** กลุ่มตรวจสอบภายใน **(คงเดิม)**  |

 3. ปรับปรุงการแบ่งส่วนราชการกรมเชื้อเพลิงธรรมชาติ ตามกฎกระทรวงแบ่งส่วนราชการกรมเชื้อเพลิงธรรมชาติ กระทรวงพลังงาน พ.ศ. 2551 ดังนี้

|  |  |
| --- | --- |
| **การแบ่งส่วนราชการปัจจุบัน** | **การแบ่งส่วนราชการที่ขอปรับปรุง** |
| (1) สำนักบริหารกลาง(2) กองแผนงานเชื้อเพลิงธรรมชาติ(3) ศูนย์สารสนเทศข้อมูลเชื้อเพลิงธรรมชาติ(4) สำนักจัดการเชื้อเพลิงธรรมชาติ(5) สำนักเทคโนโลยีการประกอบกิจการปิโตรเลียม(6) สำนักบริหารกิจการปิโตรเลียมระหว่างประเทศ(7) สำนักบริหารสัมปทานปิโตรเลียม(8) กลุ่มตรวจสอบภายใน(9) กลุ่มพัฒนาระบบบริหาร  | **สำนักงานเลขานุการกรม (เปลี่ยนชื่อ)****กองยุทธศาสตร์และแผนงาน (เปลี่ยนชื่อ)****ศูนย์เทคโนโลยีสารสนเทศและการสื่อสาร (เปลี่ยนชื่อ)****กอง**จัดการเชื้อเพลิงธรรมชาติ **(เปลี่ยนชื่อ)**  **กอง**เทคโนโลยีการประกอบกิจการปิโตรเลียม **(เปลี่ยนชื่อ)** **กอง**บริหารกิจการปิโตรเลียมระหว่างประเทศ **(เปลี่ยนชื่อ)** **กองบริหารสัญญาและสัมปทานปิโตรเลียม (เปลี่ยนชื่อ)** กลุ่มตรวจสอบภายใน **(คงเดิม)** กลุ่มพัฒนาระบบบริหาร **(คงเดิม)** **กองความปลอดภัยและสิ่งแวดล้อมเชื้อเพลิงธรรมชาติ** **(ตั้งใหม่)** |

 4. ปรับปรุงการแบ่งส่วนราชการกรมธุรกิจพลังงานตามกฎกระทรวงแบ่งส่วนราชการกรมธุรกิจพลังงาน กระทรวงพลังงาน พ.ศ. 2556 ดังนี้

|  |  |
| --- | --- |
| **การแบ่งส่วนราชการปัจจุบัน** | **การแบ่งส่วนราชการที่ขอปรับปรุง** |
| (1) สำนักบริหารกลาง(2) กองแผนงานธุรกิจพลังงาน(3) สำนักความปลอดภัยธุรกิจก๊าซธรรมชาติ(4) สำนักความปลอดภัยธุรกิจก๊าซปิโตรเลียมเหลว(5) สำนักความปลอดภัยธุรกิจน้ำมัน(6) สำนักคุณภาพน้ำมันเชื้อเพลิง(7) สำนักบริการธุรกิจและการสำรองน้ำมันเชื้อเพลิง(8) ศูนย์เทคโนโลยีและการสื่อสาร(9) สถาบันพัฒนาเทคนิคพลังงาน(10) กลุ่มตรวจสอบภายใน(11) กลุ่มพัฒนาระบบบริหาร | **สำนักงานเลขานุการกรม (เปลี่ยนชื่อ)****กองยุทธศาสตร์และแผนงาน (เปลี่ยนชื่อ)** **กอง**ความปลอดภัยธุรกิจก๊าซธรรมชาติ **(เปลี่ยนชื่อ)****กอง**ความปลอดภัยธุรกิจก๊าซปิโตรเลียมเหลว **(เปลี่ยนชื่อ)** **กอง**ความปลอดภัยธุรกิจน้ำมัน **(เปลี่ยนชื่อ)****กอง**คุณภาพน้ำมันเชื้อเพลิง **(เปลี่ยนชื่อ)****กอง**บริการธุรกิจและการสำรองน้ำมันเชื้อเพลิง **(เปลี่ยนชื่อ)**ศูนย์เทคโนโลยีสารสนเทศและการสื่อสาร  **(คงเดิม)** สถาบันพัฒนาเทคนิคพลังงาน **(คงเดิม)** กลุ่มตรวจสอบภายใน **(คงเดิม)** กลุ่มพัฒนาระบบบริหาร **(คงเดิม)**  |

 5.ปรับปรุงการแบ่งส่วนราชการกรมพัฒนาพลังงานทดแทนและอนุรักษ์พลังงาน ตามกฎกระทรวงแบ่งส่วนราชการกรมพัฒนาพลังงานทดแทนและอนุรักษ์พลังงาน กระทรวงพลังงาน พ.ศ. 2551 ดังนี้

|  |  |
| --- | --- |
| **การแบ่งส่วนราชการปัจจุบัน** | **การแบ่งส่วนราชการที่ขอปรับปรุง** |
| (1) สำนักบริหารกลาง(2) กองแผนงาน(3) ศูนย์สารสนเทศข้อมูลพลังงานทดแทนและอนุรักษ์พลังงาน(4) สำนักกำกับและอนุรักษ์พลังงาน(5) สำนักถ่ายทอดและเผยแพร่เทคโนโลยี(6) สำนักพัฒนาเชื้อเพลิงชีวภาพ(7) สำนักพัฒนาทรัพยากรบุคคลด้านพลังงาน(8) สำนักพัฒนาพลังงานทดแทน(9) สำนักพัฒนาพลังงานแสงอาทิตย์(10) สำนักวิจัยค้นคว้าพลังงาน(11) สำนักส่งเสริมการอนุรักษ์พลังงาน(12) กลุ่มพัฒนาระบบบริหาร(13) กลุ่มตรวจสอบภายใน | **สำนักงานเลขานุการกรม (เปลี่ยนชื่อ)****กองยุทธศาสตร์และแผนงาน (เปลี่ยนชื่อ)** **ศูนย์เทคโนโลยีสารสนเทศและการสื่อสาร (เปลี่ยนชื่อ)** **กอง**กำกับและอนุรักษ์พลังงาน **(เปลี่ยนชื่อ)** **กอง**ถ่ายทอดและเผยแพร่เทคโนโลยี **(เปลี่ยนชื่อ)** **กอง**พัฒนาเชื้อเพลิงชีวภาพ **(เปลี่ยนชื่อ)****กอง**พัฒนาทรัพยากรบุคคลด้านพลังงาน **(เปลี่ยนชื่อ)****กอง**พัฒนาพลังงานทดแทน **(เปลี่ยนชื่อ)****กอง**พัฒนาพลังงานแสงอาทิตย์**(เปลี่ยนชื่อ)****กอง**วิจัยค้นคว้าพลังงาน **(เปลี่ยนชื่อ)****กอง**ส่งเสริมการอนุรักษ์พลังงาน **(เปลี่ยนชื่อ)**กลุ่มพัฒนาระบบบริหาร **(คงเดิม)** กลุ่มตรวจสอบภายใน **(คงเดิม)** |

|  |
| --- |
| **เศรษฐกิจ- สังคม** |

**2. เรื่อง ขออนุมัติผลการจัดซื้อจัดจ้างรายการก่อหนี้ผูกพันข้ามปีงบประมาณ กรณีที่มีวงเงินรวมตั้งแต่ 1,000 ล้านบาทขึ้นไป รายการก่อสร้างอาคารศูนย์บริการสุขภาพและบริการสาธารณสุข 1 หลัง พร้อมที่จอดรถ จังหวัดเชียงใหม่ ของมหาวิทยาลัยเชียงใหม่**

 คณะรัฐมนตรีมีมติอนุมัติตามความเห็นของสำนักงบประมาณ ให้มหาวิทยาลัยเชียงใหม่ (มช.) ดำเนินการก่อสร้างอาคารศูนย์บริการสุขภาพและบริการสาธารณสุข 1 หลัง พร้อมที่จอดรถ จังหวัดเชียงใหม่ ของ มช. ในวงเงิน 1,209 ล้านบาท โดยให้ใช้จ่ายจากเงินงบประมาณ 358.60 ล้านบาท และใช้เงินนอกงบประมาณสมทบ 850.40 ล้านบาท โดยเงินงบประมาณให้ มช. จัดทำแผนการปฏิบัติงานและแผนการใช้จ่ายงบประมาณ เพื่อเสนอขอตั้งงบประมาณรายจ่ายประจำปีตามความจำเป็นและเหมาะสมตามขั้นตอนต่อไป และให้กระทรวงศึกษาธิการรับความเห็นของคณะกรรมการสิ่งแวดล้อมแห่งชาติไปพิจารณาดำเนินการต่อไป

 **สาระสำคัญของเรื่อง**

 กระทรวงศึกษาธิการรายงานว่า มช. ได้จัดทำรายละเอียดตามพระราชบัญญัติวินัยการเงินการคลังของรัฐ พ.ศ. 2561 มาตรา 27 ของโครงการก่อสร้างอาคารศูนย์บริการสุขภาพและบริการสาธารณสุข 1 หลัง พร้อมที่จอดรถ จังหวัดเชียงใหม่ ของ มช. เรียบร้อยแล้ว โดยมีสาระสำคัญสรุปได้ ดังนี้

 1. **วัตถุประสงค์ของโครงการ**

 1.1 เพื่อพัฒนาจังหวัดเชียงใหม่ เป็นศูนย์กลางธุรกิจบริการสุขภาพที่มีประสิทธิภาพ

 1.2 เพื่อเป็นศูนย์กลางการรักษาโรคเฉพาะทางในเขต 17 จังหวัดภาคเหนือ อนุภูมิภาคลุ่มแม่น้ำโขง และนานาชาติ

 1.3 เพื่อส่งเสริมการท่องเที่ยวของจังหวัดเชียงใหม่ในการบริการสุขภาพทางเลือกใหม่

 1.4 เพื่อเป็นศูนย์เครื่องมือกลางรักษาโรคเฉพาะทางในเขตภาคเหนือตอนบน

 1.5 เพื่อเป็นศูนย์กลางเรียนรู้ และพัฒนาทักษะของบุคลากรทางการแพทย์

 2. **ประมาณการรายจ่ายและแหล่งเงินที่ใช้ตลอดระยะเวลาดำเนินการ** แบ่งเป็นรายจ่ายประเภทต่าง ๆ ตามวิธีการเสนอของบประมาณ โดยจัดทำเป็นรายปี พร้อมยอดรวมของทุกปี รวม 1,209 ล้านบาท

 3. **ประโยชน์ที่จะได้รับ**

 3.1 เพิ่มขีดความสามารถในการรักษาพยาบาลผู้ป่วย โดยสามารถรับผู้ป่วยนอกเพิ่มขึ้น 400,000 ราย/ปี ผู้ป่วยในเพิ่มขึ้น 30,000 ราย/ปี และผู้ป่วยที่ต้องการฟื้นฟูในระยะยาวเพิ่มขึ้น 2,000 ราย/ปี

 3.2 เกิดศูนย์กลางในการรักษาโรคเฉพาะทางในเขต 17 จังหวัดภาคเหนือ อนุภูมิภาคลุ่มน้ำโขง และนานาชาติ ที่ทันสมัยและมีประสิทธิภาพ อาทิ ศูนย์โรคหัวใจ ศูนย์โรคมะเร็ง ศูนย์โรคทางสมอง ศูนย์โรคทางเดินอาหาร ศูนย์ดูแลผู้ป่วยสูงอายุ ศูนย์ดูแลสุขภาพสตรีและเด็ก

 3.3 ผลิตแพทย์เฉพาะทาง และนักวิทยาศาสตร์สุขภาพเพิ่มขึ้น จำนวน 500 คน/ปี

 3.4 บุคลากรทางการแพทย์ได้รับการพัฒนาความเชี่ยวชาญในเทคโนโลยีทางการแพทย์ที่ทันสมัย 2,500 คน/ปี

 3.5 เกิดเครือข่ายการรักษาพยาบาลของโรงพยาบาลชุมชน และโรงพยาบาล 17 จังหวัดภาคเหนือ ที่ได้รับการพัฒนาให้มีความเข้มแข็งและมีประสิทธิภาพ

 3.6 มีผลงานการศึกษาและวิจัยเพื่อรักษาสุขภาพ และส่งเสริมสุขภาพที่สามารถนำไปใช้ประโยชน์ทางการรักษาพยาบาล อย่างน้อย 50 ผลงาน/ปี

 4. **การดำเนินโครงการดังกล่าว จะก่อให้เกิดความคุ้มค่า**ดังนี้

 4.1 เสริมสร้างความเข้มแข็งของระบบบริการสุขภาพของประเทศไทย เพื่อรองรับการเป็นประชาคมอาเซียน ให้สามารถแข่งขันในธุรกิจบริการสุขภาพกับนานาชาติ

 4.2 เพิ่มความเชื่อมั่นให้กับนักท่องเที่ยวเกี่ยวกับบริการสุขภาพที่ทันสมัย และมีประสิทธิภาพ

 4.3 ส่งเสริมการท่องเที่ยวของจังหวัดเชียงใหม่ ในการบริการสุขภาพทางเลือก การท่องเที่ยวแบบพักอาศัยระยะยาว การให้บริการท่องเที่ยวเชิงวัฒนธรรม และการท่องเที่ยวเชิงสุขภาพ ที่มีความต้องการได้รับการบริการทางการแพทย์ที่ทันสมัย และมีประสิทธิภาพ

 4.4 สร้างมูลค่าเพิ่มทางการตลาดการท่องเที่ยวเชิงสุขภาพของประเทศ

 4.5 เกิดศูนย์กลางในการรักษาโรคเฉพาะทางในเขต 17 จังหวัดภาคเหนือ อนุภูมิภาคลุ่มน้ำโขง และนานาชาติ ที่ทันสมัยและมีประสิทธิภาพ

 4.6 รองรับการเข้าสู่สังคมผู้สูงอายุของโลกที่เป็นไปอย่างต่อเนื่อง ที่จะต้องอาศัยการดูแลด้านสุขภาพเพิ่มขึ้น

 4.7 ลดปัญหาการขาดแคลนแพทย์ และแพทย์เฉพาะทาง และได้บุคลากรทางการแพทย์ที่มีทักษะความรู้ความสามารถ

**3. เรื่อง สรุปผลการถอดบทเรียนภายหลังการปฏิบัติงาน (After Action Review : AAR) การดำเนินการให้ความช่วยเหลือผู้สูญหายในวนอุทยานถ้ำหลวง – ขุนน้ำนางนอน อำเภอแม่สาย จังหวัดเชียงราย**

 คณะรัฐมนตรีมีมติเห็นชอบตามที่กระทรวงมหาดไทย (มท.) เสนอ มอบหมายให้ส่วนราชการที่เกี่ยวข้อง เช่น [เช่น กระทรวงกลาโหม (กห.) กระทรวงการต่างประเทศ (กต.) กระทรวงการท่องเที่ยวและกีฬา (กก.) กระทรวงทรัพยากรธรรมชาติและสิ่งแวดล้อม (ทส.) กระทรวงดิจิทัลเพื่อเศรษฐกิจและสังคม (ดศ.) กระทรวงสาธารณสุข (สธ.) สำนักงบประมาณ (สงป.) คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เป็นต้น] ดำเนินการตามผลการถอดบทเรียนภายหลังการปฏิบัติงาน (After Action Review : AAR) การดำเนินการให้ความช่วยเหลือผู้สูญหายในวนอุทยานถ้ำหลวง – ขุนน้ำนางนอน อำเภอแม่สาย จังหวัดเชียงราย เพื่อให้การจัดการความเสี่ยงจากสาธารณภัยของประเทศไทยเป็นไปตามมาตรฐานสากล สอดคล้องกับยุทธศาสตร์การจัดการความเสี่ยงจากสาธารณภัยตามแผนการป้องกันและบรรเทาสาธารณภัยแห่งชาติ พ.ศ. 2558 ดังนี้

|  |  |
| --- | --- |
| **การดำเนินการ** | **หน่วยงานที่จะต้องดำเนินการ** |
| 1. พิจารณาปรับปรุง เพิ่มศักยภาพการจัดการภาวะฉุกเฉิน รวมถึงการพัฒนาความเชี่ยวชาญเฉพาะด้านให้กับบุคลากรและเครื่องมือในการกู้ภัยให้มีมาตรฐานเพิ่มขึ้นในระดับสากล | มท. กห. หน่วยงานของรัฐ และเอกชน |
| 2. ยกระดับความร่วมมือกับต่างประเทศทั้งในและนอกภูมิภาคอาเซียนเพื่อให้มีการฝึกแลกเปลี่ยนประสบการณ์ องค์ความรู้ เทคนิค วิทยาการ และเพิ่มพูนประสบการณ์ของหน่วยกู้ภัย และหน่วยบริการทางการแพทย์ฉุกเฉิน | กห. กต. มท. สธ. |
| 3. พัฒนาและบริหารจัดการโครงข่ายสื่อสารโทรคมนาคม ตลอดจนสนับสนุนการนำเทคโนโลยีดิจิทัลมาใช้ในการปรับปรุงประสิทธิภาพการทำงานของหน่วยงานภาครัฐในการปฏิบัติการในภาวะฉุกเฉิน เพื่อการให้บริการระบบสื่อสารและโทรคมนาคมในการป้องกันและบรรเทาสาธารณภัยเป็นไปอย่างมีประสิทธิภาพในทุกสภาพพื้นที่ | ดศ. ร่วมกับ กสทช. |
| 4. พิจารณาสนับสนุนงบประมาณในการพัฒนาระบบบริหารจัดการภัยในภาวะฉุกเฉินตามมาตรฐานสากล ตลอดจนการจัดหาเครื่องมืออุปกรณ์พิเศษสำหรับการกู้ภัยและช่วยชีวิตผู้ประสบภัย ให้พร้อมรับสถานการณ์ภัยที่มีความซับซ้อนและมีลักษณะพิเศษเพิ่มมากขึ้น | สงป. |
| 5. ให้ความสำคัญในการพัฒนาบุคลากรให้มีองค์ความรู้ในระบบบัญชาการเหตุการณ์เพื่อให้เกิดมาตรฐานการจัดการภาวะฉุกเฉินของประเทศ | ทุกหน่วยงานตามแผนการป้องกันและบรรเทาสาธารณภัยแห่งชาติ พ.ศ. 2558 |
| 6. กำหนดรูปแบบของแผนเผชิญเหตุพื้นที่เสี่ยงภัยในสถานที่ท่องเที่ยวทางธรรมชาติให้เป็นมาตรฐาน เพื่อให้จังหวัดที่มีพื้นที่ดังกล่าวนำไปจัดทำเป็นแผนเผชิญเหตุในการแก้ไขปัญหาระดับพื้นที่ให้เกิดประสิทธิภาพ | กก. มท. ทส. |

 ทั้งนี้ ให้กระทรวงมหาดไทยและหน่วยงานที่เกี่ยวข้องรับความเห็นของกระทรวงการต่างประเทศ กระทรวงคมนาคม กระทรวงดิจิทัลเพื่อเศรษฐกิจและสังคม กระทรวงทรัพยากรธรรมชาติและสิ่งแวดล้อม กระทรวงวัฒนธรรม และสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของเรื่อง**

 มท. รายงานว่า

 1. เมื่อวันที่ 23 มิถุนายน 2561 ได้เกิดเหตุนักฟุตบอลเยาวชนและโค้ช ทีม “หมูป่า” ทีน ทอล์ค อะคาเดมี” รวม 13 คน พลัดหลงบริเวณวนอุทยานถ้ำหลวง – ขุนน้ำนางนอน อำเภอแม่สาย จังหวัดเชียงราย โดยมีหน่วยงานภาครัฐ ทั้งฝ่ายพลเรือน ตำรวจ ทหาร องค์กรปกครองส่วนท้องถิ่น ภาคเอกชน องค์กรสาธารณกุศล ประชาชนจิตอาสา ตลอดจนหน่วยงาน อาสาสมัครชาวต่างชาติ ร่วมแรงร่วมใจเข้าทำการค้นหา และช่วยเหลือทั้ง 13 คน ออกมาจากถ้ำได้อย่างปลอดภัยเมื่อวันที่ 10 กรกฎาคม 2561 รวมระยะเวลา 18 วัน

 2. มท. (กรมป้องกันและบรรเทาสาธารณภัย) ได้จัดเวทีถอดบทเรียนภายหลังการปฏิบัติงาน (After Action Review : AAR) ในการให้ความช่วยเหลือผู้สูญหายในวนอุทยานถ้ำหลวง – ขุนน้ำนางนอน อำเภอแม่สาย จังหวัดเชียงราย ซึ่งจากผลการดำเนินการจัดเวทีถอดบทเรียนในพื้นที่จังหวัดเชียงรายและกรุงเทพมหานคร ตลอดจนการสัมภาษณ์เชิงลึกบุคคลที่เกี่ยวข้องกับเหตุการณ์การดำเนินการให้ความช่วยเหลือผู้สูญหายในวนอุทยานถ้ำหลวง – ขุนน้ำนางนอน จังหวัดเชียงราย สรุปได้ ดังนี้

 **2.1 ผลการปฏิบัติที่ดี ปัญหาอุปสรรค และสิ่งที่ได้เรียนรู้จากเหตุการณ์**

1) ผลการปฏิบัติที่ดี : ผู้เข้าร่วมปฏิบัติงานทุกคนมุ่งเป้าไปสู่เป้าหมายเดียวกัน คือ การช่วยเหลือเด็กดังจะเห็นจากภารกิจการค้นหาและกู้ภัยทั้งภายในถ้ำและนอกถ้ำ และภารกิจการระบายน้ำและเบี่ยงเบนทางน้ำ ซึ่งเป็นปัจจัยเสริมซึ่งกันและกันจนนำไปสู่ความสำเร็จของการกู้ภัยในครั้งนี้

 2) ปัญหาอุปสรรค : การขาดข้อมูล แผนผัง โครงสร้างของถ้ำที่ชัดเจน ตลอดจนขาดอุปกรณ์ เครื่องมือที่ตอบสนองต่อภารกิจกู้ภัยภายในถ้ำส่งผลต่อประสิทธิภาพในการประเมินสถานการณ์ในช่วงแรก แต่หลังจากที่มีการสนับสนุนเพิ่มเติมกำลัง ทรัพยากร ผู้ที่มีความรู้ในด้านต่าง ๆ เข้าไปสนับสนุนการจัดการ ตลอดจนผลจากการบูรณาการฝึกซ้อมตามภารกิจร่วมกันในรูปแบบต่าง ๆ อย่างต่อเนื่อง ส่งผลให้เกิดความคุ้นเคย ความคล่องตัว และความมั่นใจในการปฏิบัติของผู้ปฏิบัติงานตลอดจนผู้บริหารระดับสูงได้เป็นอย่างดี

 3) สิ่งที่ได้เรียนรู้จากเหตุการณ์ :

 (1) การใช้ข้อมูลที่เป็นวิทยาศาสตร์ประกอบการตัดสินใจ รวมถึงการมีที่ปรึกษา ผู้เชี่ยวชาญจากหน่วยงานต่าง ๆ และทุกภาคส่วนได้ร่วมกันหารือกันโดยใช้หลักของเหตุและผล ส่งผลต่อการนำเสนอข้อมูลที่สามารถอธิบายถึงปรากฏการณ์ต่าง ๆ ต่อผู้บัญชาการเหตุการณ์ในพื้นที่ ทำให้การตัดสินใจแก้ไขปัญหาเป็นไปอย่างรวดเร็ว โดยผู้มีอำนาจตัดสินใจในเหตุการณ์จะต้องเปิดกว้างรับข้อมูล ความรู้และเทคนิคต่าง ๆ ทั้งในและต่างประเทศ เพื่อนำมาใช้ประกอบการตัดสินใจในภาวะฉุกเฉินร่วมกัน

 (2) การปฏิบัติงานที่สอดคล้องตามแผนและกฎหมายว่าด้วยการป้องกันและบรรเทาสาธารณภัยที่ใช้ระบบโครงสร้างการจัดการในภาวะฉุกเฉินในการปฏิบัติงานร่วมกันที่มีส่วนปฏิบัติการ ส่วนอำนวยการ ส่วนสนับสนุนการประสานการปฏิบัติ การประชาสัมพันธ์ข้อมูลข่าวสาร และการเชื่อมโยงองค์ความรู้ด้านต่าง ๆ จากที่ปรึกษาและผู้เชี่ยวชาญ อันนำไปสู่การปฏิบัติงานร่วมกันอย่างประสานสอดคล้อง ได้รับการยอมรับจากทุกหน่วยงานที่เข้าร่วมปฏิบัติงาน และเกิดความคุ้มครองต่อผู้ปฏิบัติงานตามกฎหมาย ส่งผลให้ทุกหน่วยงานปรับเปลี่ยนบทบาท หน้าที่ ให้เป็นไปตามภารกิจของโครงสร้างหลักในการจัดการเหตุการณ์

 **2.2 ข้อเสนอจากการถอดบทเรียน**

 เหตุการณ์ดังกล่าวทำให้ได้เห็นการจัดตั้งระบบบัญชาการเหตุการณ์ มีการดำเนินการตามแผน และกฎหมายว่าด้วยการป้องกันและบรรเทาสาธารณภัย โดยผู้มีอำนาจตามกฎหมาย
(ผู้ว่าราชการจังหวัด) ตลอดจนการจัดผังโครงสร้างองค์กรเชื่อมโยงตามสายบังคับบัญชา (Chain of Command) ที่ค่อนข้างชัดเจน

 อย่างไรก็ตาม จากข้อคิดเห็นของผู้ที่เข้าร่วมปฏิบัติงานพบว่า ปัญหาอุปสรรคสำคัญ คือ ความเข้าใจเกี่ยวกับการจัดการสาธารณภัยตามกฎหมายและแผนการป้องกันและบรรเทาสาธารณภัยที่ไม่เท่ากัน ส่งผลให้ช่วงแรก ๆ ของเหตุการณ์ ผู้ปฏิบัติงานมีความสับสนในเรื่องระบบบัญาชาการเหตุการณ์ นอกจากนี้ ยังรวมถึงการขาดทักษะความเชี่ยวชาญเฉพาะด้านของผู้ปฏิบัติงาน ตลอดจนทรัพยากรกู้ภัยที่ไม่เหมาะสมกับสภาพภูมิประเทศ และไม่ทันสมัย ดังนั้น จึงมีข้อเสนอให้หน่วยงานควรมีการเรียนรู้ร่วมกันในเรื่องการจัดการสาธารณภัยในประเด็นการจัดการในภาวะฉุกเฉินเพื่อให้เกิดความเข้มแข็งอย่างเป็นระบบ รวมทั้งปรับปรุงพัฒนาองค์ความรู้ ทักษะ วัสดุอุปกรณ์ให้เป็นไปตามมาตรฐานสากล สอดคล้องกับยุทธศาสตร์การจัดการความเสี่ยงจากสาธารณภัย ตามแผนการป้องกันและบรรเทาสาธารณภัยแห่งชาติ พ.ศ. 2558 ในยุทธศาสตร์ที่ 2 การบูรณาการการจัดการในภาวะฉุกเฉิน ดังนี้

|  |  |
| --- | --- |
| **การดำเนินการ** | **รายละเอียดการดำเนินการ** |
| **1. การสร้างมาตรฐานการจัดการในภาวะฉุกเฉิน** |
|  1.1 การขยายองค์ความรู้การจัดการภาวะฉุกเฉินในเรื่องระบบการบัญชาการเหตุการณ์ให้กับส่วนราชการ ทหาร พลเรือน เอกชน และอาสาสมัครให้สามารถปฏิบัติงานร่วมกันได้อย่างมีประสิทธิภาพโดยเฉพาะผู้บัญชาการเหตุการณ์ทุกระดับจะต้องจัดตั้งศูนย์บัญชาการได้ทันท่วงทีและสามารถประสานงานกับทุกหน่วยงานในพื้นที่ | (1) ยกระดับการฝึกการป้องกันและบรรเทาสาธารณภัยในแต่ละระดับโดยเน้นการฝึกฯ ระดับชาติในทุกไตรมาสร่วมกับผู้เชี่ยวชาญทั้งในและต่างประเทศ(2) เพิ่มการอบรมที่เป็นมาตรฐานตามแนวทางของระบบบัญชาการเหตุการณ์ (Incident Command System : ICS) ให้กับบุคลากรทุกภาคส่วนในทุกระดับ ตลอดจนการสร้างทีมสนับสนุนการจัดการเหตุการณ์ (Incident Management Assistant Team : IMAT) สำหรับสนับสนุนการปฏิบัติงานของศูนย์บัญชาการเหตุการณ์จังหวัดได้ทันทีเมื่อเกิดสาธารณภัยขนาดใหญ่ |
| 1.2 การจัดทำแผนเผชิญเหตุในพื้นที่เสี่ยงภัย | จัดทำให้มีรูปแบบเป็นมาตรฐานเดียวกันโดยเฉพาะแหล่งท่องเที่ยวต่าง ๆ และสามารถประสานสอดคล้องกับแผนการปฏิบัติของหน่วยทหารในพื้นที่ |
| **2. การพัฒนาระบบ/เครื่องมือสนับสนุนการเผชิญเหตุ** |
|  2.1 เพิ่มการฝึกอบรมให้ความรู้เพื่อสร้างมาตรฐานบุคลากรในเรื่องการเผชิญเหตุการกู้ภัยในเหตุสาธารณภัยที่มีความซับซ้อน | ให้ดำเนินการร่วมกันระหว่างฝ่ายพลเรือน ทหาร ภาคเอกชนในระดับพื้นที่ รวมถึงการแลกเปลี่ยนความรู้ ประสบการณ์ในการใช้เครื่องมือเครื่องจักรกล สาธารณภัยร่วมกันโดยเฉพาะหลักสูตรความเชี่ยวชาญเฉพาะด้าน เช่น หลักสูตรการฝึกการกู้ภัยทางน้ำ |
|  2.2 การปรับปรุงระบบฐานข้อมูลทรัพยากรกู้ภัย ผู้เชี่ยวชาญเฉพาะด้าน | - ให้ความสำคัญกับความร่วมมือระหว่างภาครัฐและภาคเอกชนในการจัดการสาธารณภัย ซึ่งมีความจำเป็นต้องใช้ความรู้ความเชี่ยวชาญพิเศษเช่น ฐานข้อมูลผู้เชี่ยวชาญด้านการกู้ภัยทางน้ำ เป็นต้น- การจัดทำฐานข้อมูลทรัพยากร ระบบข้อมูลสารสนเทศ แผนที่ แผนผัง ระบบงานสารสนเทศข้อมูล และระบบงานด้านสารสนเทศภูมิศาสตร์ (GIS-Geographic Information System) ร่วมกัน เพื่อให้ระบบฐานข้อมูลฯ เป็นปัจจุบันและครอบคลุมในทุกประเภทภัย |
|  2.3 การจัดทำคู่มือ (Handbook) การเผชิญเหตุในภาวะฉุกเฉิน | จัดทำคู่มือสำหรับการปฏิบัติงานฯ ที่เป็นมาตรฐานตามแผนการป้องกันและบรรเทาสาธารณภัยแห่งชาติ พ.ศ. 2558 |
|  2.4 การเสริมระบบการเตือนภัย | - การประเมินและวิเคราะห์สถานการณ์- การติดตั้งเครื่องตรวจวัดสภาพอากาศและปริมาณน้ำฝนพร้อมแอพพลิเคชั่น- จัดให้มีชุดประจำที่และเคลื่อนที่ ณ จุดเสี่ยงภัย- การเสริมระบบการแจ้งข้อมูลเมื่อเข้าพื้นที่เสี่ยงภัย (Alert SMS) ที่สามารถแจ้งเตือนประชาชนที่เดินทางเข้าไปในพื้นที่เสี่ยงหรือในพื้นที่ที่หน่วยงานที่เกี่ยวข้องในพื้นที่รับผิดชอบ เช่น เขตอุทยานแห่งชาติ พื้นที่ท่องเที่ยว พื้นที่เสี่ยงภัยอื่น ๆ เช่น สึนามิ ดินโคลนถล่ม |
|  2.5 ระบบการสื่อสารในภาวะฉุกเฉิน | การสื่อสารระบบดิจิตอล (National Mobile Broadband Network for Public Protection and Disaster Relief (PPDR)) ระบบการสื่อสารที่เคลื่อนย้ายได้สะดวก ยานพาหนะบัญชาการเคลื่อน (Mobile Command Post) ที่สามารถเชื่อมต่อการสื่อสารกับระบบดาวเทียม ตลอดจนสมาร์ทโฟนและเครื่องวิทยุสื่อสารที่สามารถตั้งกลุ่มในการสนทนาได้ ทำให้ติดต่อสื่อสารกันได้ครอบคลุมทุกพื้นที่โดยใช้สัญญาณอินเทอร์เน็ตเชื่อมโยงกับระบบ Zello |
|  2.6 การจัดหาทรัพยากรกู้ภัยที่เหมาะสมตามภารกิจ และสภาพพื้นที่ เนื่องจากเหตุการณ์ดังกล่าวพบว่า เครื่องมือ อุปกรณ์ในการกู้ภัยของภาครัฐยังไม่ทันสมัยและไม่เหมาะสมกับสภาพภูมิประเทศ | - จัดหาเครื่องสูบน้ำ ระบบสนับสนุนการระบายน้ำ ตัวอย่างจากภารกิจการระบายน้ำ อุปกรณ์ของส่วนราชการที่มีอยู่ส่วนใหญ่ เช่น เครื่องสูบส่งน้ำระยะไกล เครื่องสูบน้ำขนาดต่าง ๆ ที่นำมาใช้ที่ถ้ำหลวง เป็นเครื่องยนต์ที่ใช้น้ำมันเป็นหลัก ไม่เหมาะสมกับการใช้สูบน้ำในพื้นที่แคบและเกิดมลพิษระหว่างการใช้งานเป็นอันตรายต่อผู้ปฏิบัติงานและผู้ประสบภัย จึงควรพิจารณาจัดหาเครื่องสูบน้ำในรูปแบบต่าง ๆ ทั้งที่เป็นระบบไฟฟ้าทั้งขนาดเล็กและขนาดกลาง มาเตรียมความพร้อมไว้- จัดหาเครื่องมือในการกู้ภัยทั้งทางบกและทางน้ำ ตามมาตรฐานสากล เช่น ชุดอุปกรณ์สำหรับการดำน้ำในถ้ำ ระบบการตรวจวัดปริมาณน้ำไหลเข้าและระบายน้ำออกบริเวณถ้ำ ตลอดจนเทคโนโลยีอื่น ๆ |

 ทั้งนี้ จากผลการถอดบทเรียนดังกล่าว มท. จึงขอให้ส่วนราชที่เกี่ยวข้อง เช่น กห. กต. กก. ทส. ดศ. สธ. ดำเนินการเกี่ยวกับการจัดการความเสี่ยงจากสาธารณภัยของประเทศไทยตามผลการถอดบทเรียนดังกล่าว

**4. เรื่องรายงานผลการดำเนินงานตามข้อสั่งการของนายกรัฐมนตรี เรื่องการติดตามและประเมินผลการดำเนินงานโครงการเน็ตประชารัฐ (ดศ.)**

 คณะรัฐมนตรีมีมติรับทราบตามที่กระทรวงดิจิทัลเพื่อเศรษฐกิจและสังคม (ดศ.) เสนอรายงานผลการดำเนินงานตามข้อสั่งการของนายกรัฐมนตรี เรื่องการติดตามและประเมินผล การดำเนินงานโครงการเน็ตประชารัฐ ซึ่งนายกรัฐมนตรีได้มีข้อสั่งการในคราวประชุมคณะรัฐมนตรีเมื่อวันที่ 21 สิงหาคม 2561 ให้ ดศ. จัดตั้งคณะทำงานร่วมกับผู้ตรวจราชการสำนักนายกรัฐมนตรี (ผู้ตรวจราชการ นร.) เพื่อติดตามและประเมินผลโครงการเน็ตประชารัฐที่มีข้อร้องเรียนเรื่องคุณภาพสัญญาณและการเข้าถึงการใช้งาน โดยมีการดำเนินการดังนี้

 **1. การหารือแนวทางการติดตามและประเมินผลการดำเนินงานและการเพิ่ม ประสิทธิภาพโครงการเน็ตประชารัฐ** ดศ. ได้มีการประชุมหารือร่วมกับผู้ตรวจราชการ นร. เมื่อวันที่ 5 กันยายน 2561 พบว่า ประเด็นการร้องเรียนมีหลายสาเหตุ ซึ่งส่วนหนึ่งเกิดจากประชาชนได้รับทราบข้อมูลเกี่ยวกับจุดให้บริการอินเทอร์เน็ตของโครงการเน็ตประชารัฐไม่ชัดเจนและบางส่วนต้องการจุดติดตั้งอินเทอร์เน็ตเพิ่มซึ่งไม่อยู่ในขอบเขตของโครงการหรืออยู่นอกพื้นที่เป้าหมายที่กำหนดไว้ ดังนั้น จึงได้มอบหมายให้บริษัท ทีโอที จำกัด (มหาชน) ร่วมกับสำนักงานสถิติแห่งชาติจัดทำวีดิทัศน์และสื่อนำเสนอเพื่อสร้างความเข้าใจให้แก่ประชาชน โดยได้ดำเนินการเสร็จเรียบร้อยแล้ว นอกจากนี้ได้แต่งตั้งคณะทำงานร่วมติดตามและประเมินผลการดำเนินงานโครงการเน็ตประชารัฐแล้ว เมื่อวันที่ 25 กันยายน 2561 มีปลัด ดศ. เป็นประธาน หัวหน้าผู้ตรวจราชการ นร. รองปลัดกระทรวงมหาดไทยและผู้แทนหน่วยงานที่เกี่ยวข้องเป็นคณะทำงาน

 **2. การประชุมคณะทํางานร่วมติดตามและประเมินผลการดําเนินงาน โครงการเน็ตประชารัฐ** ครั้งที่ 1/2561 เมื่อวันที่ 1 ตุลาคม 2561 สรุปสาระสำคัญได้ดังนี้

 2.1 ภาพรวมการดำเนินการ มีผู้ลงทะเบียนเข้าใช้งาน Wi-Fi เน็ตประชารัฐแล้วจำนวนกว่า 4.05 ล้านคน รวมทั้งรัฐบาลได้เปิดโครงข่ายเน็ตประชารัฐในรูปแบบโครงข่ายแบบเปิด (Open Acceess Network) เพื่อให้ผู้ประกอบกิจการโทรคมนาคมสามารถเชื่อมต่อกับโครงข่ายเน็ตประชารัฐได้โดยไม่เสียค่าใช้จ่าย และสามารถให้บริการอินเทอร์เน็ตไปยังบ้านเรือนของประชาชนได้ในราคาถูก โดยมีผู้ประกอบการยื่นความประสงค์ขอเชื่อมต่อโครงข่ายแล้ว 8 ราย และ ดศ. อยู่ระหว่างการพิจารณา นอกจากนี้ยังมีระบบการบริหารจัดการโครงข่ายเน็ตประชารัฐซึ่งสามารถตรวจสอบจำนวนการใช้งานและจุดที่อุปกรณ์เสียหายได้ โดย คศ. จะจัดทําบัญชีเข้าใช้งาน (account) ให้กับผู้ตรวจราชการ นร. และผู้แทนกระทรวงมหาดไทย (มท.) เพื่อให้สามารถเข้าระบบตรวจสอบได้ด้วยเช่นกัน

 2.2 ประเด็นร้องเรียนจากประชาชน พบว่า ส่วนใหญ่เป็นเรื่องการแนะนำการใช้งาน การขอติดตั้งเน็ตประชารัฐในหมู่บ้านที่อยู่นอกโครงการ การขอย้ายจุดติดตั้ง และการขอเพิ่มจำนวนจุดติดตั้งมากกว่า 1 จุด โดยประเด็นร้องเรียนเกี่ยวกับประสิทธิภาพของสัญญาณการใช้งานมีน้อยมาก ในการดำเนินโครงการเน็ตประชารัฐของ ดศ. จำนวน 24,700 หมู่บ้าน มีความแตกต่างกับโครงการเน็ตประชารัฐและเน็ตชายขอบที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) รับผิดชอบ ซึ่งประชาชนในพื้นที่อาจเกิดความเข้าใจคลาดเคลื่อน โดยอาจเข้าใจว่าเป็นความรับผิดชอบของ ดศ. ทั้งหมด

 2.3 แนวทางการดำเนินการของคณะทำงานฯ ประกอบด้วย

 2.3.1 ติดตามการให้บริการเน็ตประชารัฐ รวมทั้งเปิดช่องทางการรับเรื่องร้องเรียนผ่าน 2 ช่องทาง คือ 1) หมายเลขโทรศัพท์ 1111 กด 88 และ 2) แอปพลิเคชันเน็ตอาสาประชารัฐ

 2.3.2 ประเมินผลการดำเนินโครงการเน็ตประชารัฐ โดยการลงพื้นที่ ทั้งหมด 5 ภาค ภาคละ 1 ครั้ง รวมทั้งประชุมร่วมกับหน่วยงานในพื้นที่เพื่อรับฟังผลการดำเนินการ ปัญหาและอุปสรรค

 2.3.3 รายงานสรุปความก้าวหน้าผลการดำเนินงานต่อนายกรัฐมนตรี และคณะรัฐมนตรีเป็นรายเดือน

 **3. การลงพื้นที่ตรวจเยี่ยมการดำเนินโครงการเน็ตประชารัฐ** **ครั้งที่ 1 (ภาคเหนือ) ณ จังหวัดเชียงใหม่และลำพูน** เมื่อวันที่ 25-27 ตุลาคม 2561 พร้อมทั้ง ประชุมคณะทำงานฯ ครั้งที่ 2/2561 โดยได้ลงพื้นที่หมู่บ้านเน็ตประชารัฐของ ดศ. จำนวน 3 หมู่บ้าน และจุดติดตั้งโครงการเน็ตชายขอบของสำนักงาน กสทช. จำนวน 2 จุด พบว่า

 3.1 ประชาชนมีความพึงพอใจต่อโครงการเน็ตประชารัฐและบริการ Wi-Fi โดยใช้ประโยชน์ในการค้าขายผลิตภัณฑ์ท้องถิ่นออนไลน์ ใช้เป็นช่องทางในการกระจายข่าวสารและติดต่อสื่อสารของคนในหมู่บ้าน รวมทั้งเด็กและเยาวชนใช้ในการค้นหาข้อมูลในการทํารายงาน ทั้งนี้ ไม่พบปัญหาด้านประสิทธิภาพการใช้งาน

 3.2 โครงการเน็ตชายขอบในพื้นที่ตรวจเยี่ยม 2 จุด ซึ่งเป็นจุดบริการ อินเทอร์เน็ต Wi-Fi และบริการสัญญาณโทรศัพท์เคลื่อนที่ยังไม่เปิดให้บริการ อย่างไรก็ตามพบว่ามีสัญญาณโทรศัพท์เคลื่อนที่จากผู้ให้บริการรายอื่นเข้าถึงแล้ว และโรงเรียนซึ่งเป็นสถานที่ตั้งอาคาร USO Net มีโครงข่าย Fiber Optic เข้าถึง และมีผู้ให้บริการรายอื่นให้บริการอินเทอร์เน็ตความเร็วสูงแล้วเช่นกัน

 3.3 ประชาชนบางส่วนมีความเข้าใจไม่ชัดเจนเกี่ยวกับขอบเขต การให้บริการเน็ตประชารัฐ ดังนั้น จึงควรมีการทำความเข้าใจอย่างต่อเนื่องโดยใช้ภาษาที่เข้าใจง่าย

 3.4 ในบางพื้นที่ยังไม่มีไฟฟ้าทำให้ไม่สามารถติดตั้งโครงข่ายเน็ตประชารัฐได้ ดังนั้น จึงควรให้หน่วยงานที่เกี่ยวข้องแก้ไขปัญหาดังกล่าวก่อน

 3.5 ควรเตรียมการออกแบบการเชื่อมต่อโครงข่ายเน็ตประชารัฐกับโครงข่ายภาครัฐอื่น ๆ เพื่อให้บริการประชาชนและหน่วยงานราชการ เช่น โรงเรียนและโรงพยาบาล ในพื้นที่

 อย่างไรก็ตาม ดศ. ได้จัดให้มีกลไกการขับเคลื่อนการใช้ประโยชน์และต่อยอดเน็ตประชารัฐผ่านคณะทำงานขับเคลื่อนการสร้างการรับรู้ในจังหวัด โดยมีผู้ว่าราชการจังหวัดเป็นประธาน ดังนั้น หน่วยงานที่เกี่ยวข้องในพื้นที่ควรให้ความร่วมมือและให้การสนับสนุนด้วย ทั้งนี้ คณะทํางานฯ กำหนดจะลงพื้นที่ครั้งที่ 2 ในภาคตะวันออกเฉียงเหนือ ณ จังหวัดสุรินทร์ และบุรีรัมย์

 **4. การส่งเสริมและผลักดันให้เกิดการนำอินเทอร์เน็ตไปใช้ประโยชน์** มีการดำเนินการที่สำคัญ เช่น การจัดทำคู่มือสำหรับฝึกอบรมครู กศน. ให้เป็นวิทยากรแกนนำ การสร้างการรับรู้ให้แก่ผู้นำชุมชนและการอบรมให้แก่ผู้ที่สนใจ นอกจากนี้ ได้มีการสร้างเครือข่าย “เน็ตอาสาประชารัฐ” โดยการพัฒนาบุคลากรหมู่บ้านเป้าหมายและผู้สนใจทั่วไปให้เป็นเครือข่ายการแจ้งข้อมูลข่าวสาร ข้อมูลการใช้งาน ปัญหา ตลอดจนเผยแพร่ข้อมูลข่าวสารจากภาครัฐ

**5. เรื่อง ผลการประชุมคณะกรรมการทรัพยากรน้ำแห่งชาติ ครั้งที่ 4/2561**

 คณะรัฐมนตรีมีมติรับทราบผลการประชุมคณะกรรมการทรัพยากรน้ำแห่งชาติ (กนช.) ครั้งที่ 4/2561 เมื่อวันที่ 19 ธันวาคม 2561 ตามที่เลขาธิการสำนักงานทรัพยากรน้ำแห่งชาติ กรรมการและเลขานุการคณะกรรมการทรัพยากรน้ำแห่งชาติเสนอ

 **สาระสำคัญของเรื่อง**

 คณะกรรมการทรัพยากรน้ำแห่งชาติได้มีการประชุม ครั้งที่ 4/2561 เมื่อวันที่ 19 ธันวาคม 2561 โดยมีนายกรัฐมนตรี (พลเอก ประยุทธ์ จันทร์โอชา) เป็นประธานการประชุม ซึ่งสรุปสาระสำคัญได้ ดังนี้

 **1. เรื่องเสนอเพื่อทราบ 2 เรื่อง** ได้แก่

 **1.1 รายงานผลการดำเนินงานคณะอนุกรรมการภายใต้ กนช. จำนวน 4 คณะ** ประกอบด้วย

 **(1) คณะอนุกรรมการยุทธศาสตร์การบริหารจัดการทรัพยากรน้ำ** ผลการดำเนินงานตามแผนยุทธศาสตร์การบริหารจัดการทรัพยากรน้ำ ปี 2557 - 2561 มีผลการดำเนินงานเพิ่มขึ้น และผลความก้าวหน้าการติดตามการดำเนินงานตามมติคณะกรรมการทรัพยากรน้ำแห่งชาติ และข้อสั่งการของประธานคณะกรรมการทรัพยากรน้ำแห่งชาติ ได้แก่

 ยุทธศาสตร์ที่ 1 การจัดการน้ำอุปโภคบริโภค ได้พัฒนาระบบประปาหมู่บ้านจากเป้าหมาย 7,490 แห่ง แล้วเสร็จจำนวน 7,291 แห่ง โดยดำเนินการเสร็จแล้วในปี 2561 จำนวน 57 หมู่บ้าน ปี 2562 จะดำเนินในส่วนคงเหลือ จำนวน 170 หมู่บ้าน ส่วนการขยายเขตประปาเมืองและพื้นที่เศรษฐกิจให้การประปาส่วนภูมิภาคดำเนินการจัดทำแผนจัดหาแหล่งน้ำต้นทุนสำรองด้วย

 ยุทธศาสตร์ที่ 2 การสร้างความมั่นคงของน้ำภาคการผลิตตามเป้าหมายของแผนจากพื้นที่ชลประทาน 8.70 ล้านไร่/ปริมาณน้ำเพิ่มขึ้น 4,800 ล้านลูกบาศก์เมตร โดยดำเนินการตามเป้าหมาย ทำให้มีพื้นที่ชลประทานเพิ่มขึ้น 2.53 ล้านไร่ ปริมาณน้ำเพิ่มขึ้น 1,483 ล้านลูกบาศก์เมตร สำหรับความก้าวหน้าตามข้อสั่งการของคณะกรรมการทรัพยากรน้ำแห่งชาติที่สอดคล้องกับยุทธศาสตร์ที่ 2 ได้แก่ เรื่องการถ่ายโอนภารกิจฯ ด้านแหล่งน้ำ สำนักงานทรัพยากรน้ำแห่งชาติ ได้ร่วมกับสํานักงานปลัดสํานักนายกรัฐมนตรี และหน่วยงานที่เกี่ยวข้องร่วมกันพิจารณาทบทวนหลักเกณฑ์ เงื่อนไขการเข้าไปปรับปรุงแหล่งน้ำที่ถ่ายโอนของหน่วยงานที่เข้าดำเนินการ และเรื่องการขอใช้พื้นที่ป่า ได้มีการบูรณาการระหว่างหน่วยงานเพิ่มขึ้น แต่ยังมีกลุ่มโครงการที่ติดค้างมากที่สุด ในขั้นตอนการพิจารณารายงานด้านสิ่งแวดล้อม คงค้าง 34 โครงการ ค้างที่หน่วยงานเจ้าของโครงการ (กรมชลประทาน) จำนวน 30 โครงการ และรอเข้าวาระการพิจารณาของกระทรวงทรัพยากรธรรมชาติและสิ่งแวดล้อมจำนวน 4 โครงการ

 ยุทธศาสตร์ที่ 3 การจัดการน้ำท่วมและอุทกภัย ได้วางระบบการป้องกันน้ำท่วมพื้นที่ชุมชน เมือง พื้นที่เศรษฐกิจ 69 แห่ง ปรับปรุงทางน้ำ 291 กิโลเมตร ในจำนวน 50 ร่องน้ำ วางระบบป้องกันบรรเทาอุทกภัยน้ำท่วมเมืองและพื้นที่เศรษฐกิจในโครงการขนาดใหญ่ 3 โครงการ และการปรับปรุงสิ่งกีดขวางทางน้ำในพื้นที่ภาคใต้ 111 แห่ง ที่สอดคล้องกับยุทธศาสตร์ที่ 3 โดยปัจจุบัน คงเหลืออยู่ในแผนของกรมชลประทานที่จะดำเนินการโดยใช้งบประมาณปี 2562 จำนวน 11 แห่ง

 ยุทธศาสตร์ที่ 4 การจัดการคุณภาพน้ำ พัฒนาระบบบำบัดน้ำเสียได้ 58 แห่ง และควบคุมน้ำเค็ม 6 ลุ่มน้ำ

 ยุทธศาสตร์ที่ 5 การอนุรักษ์ ฟื้นฟูสภาพป่าต้นน้ำที่เสื่อมโทรม และป้องกันการพังทลายของดิน ฟื้นฟูสภาพป่าต้นน้ำเสื่อมโทรมแล้ว 450 แห่ง พื้นที่ 0.49 ล้านไร่ และการฟื้นฟูเขาหัวโล้นจังหวัดน่าน ซึ่งเป็นส่วนหนึ่งของยุทธศาสตร์ที่ 5 มี 5 หน่วยงานมาร่วมดำเนินการ ประกอบด้วย กรมป่าไม้ กรมอุทยานแห่งชาติ สัตว์ป่าและพันธุ์พืช มูลนิธิแม่ฟ้าหลวงในพระบรมราชูปถัมภ์ สถาบันสารสนเทศทรัพยากรน้ำและการเกษตร และกรมพัฒนาที่ดิน รวมทั้งสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ ร่วมบูรณาการการดำเนินงานปลูกฟื้นฟูป่าเสื่อมโทรมไปแล้ว 318,638 ไร่

 ยุทธศาสตร์ที่ 6 การบริหารจัดการ มีการดำเนินการแต่งตั้งคณะกรรมการทรัพยากรน้ำแห่งชาติ การตั้งสำนักงานทรัพยากรน้ำแห่งชาติ การปรับปรุงระเบียบสำนักนายกรัฐมนตรีว่าด้วยการบริหารทรัพยากรน้ำแห่งชาติ พ.ศ. …. การปรับปรุง (ร่าง) แผนแม่บทการบริหารจัดการทรัพยากรน้ำ 20 ปี (ร่าง) พระราชบัญญัติทรัพยากรน้ำ พ.ศ. ....

 **มติที่ประชุม** รับทราบผลการดำเนินการตามแผนยุทธศาสตร์การบริหารจัดการทรัพยากรน้ำ (ปี 2557 - 2561) และการประเมินผลสัมฤทธิ์การบริหารจัดการทรัพยากรน้ำของหน่วยงานภายใต้ยุทธศาสตร์การบริหารจัดการทรัพยากรน้ำของประเทศ

 **ประธาน กนช. มีข้อสั่งการเพิ่มเติม** ดังนี้

 (1) การจัดหาน้ำอุปโภคบริโภค มอบกระทรวงมหาดไทย และกระทรวงทรัพยากรธรรมชาติและสิ่งแวดล้อม จัดหาน้ำอุปโภคบริโภค ให้ครบทั้ง 170 หมู่บ้าน ภายในปี 2562 โดยให้สำนักงบประมาณพิจารณาสนับสนุนงบประมาณต่อไป

 (2) การสร้างความมั่นคงของน้ำเพื่อการผลิต เพื่อให้ภาคการเกษตรและอุตสาหกรรมมีแหล่งน้ำต้นทุนในการจัดการอย่างสมดุล ให้ทุกหน่วยงานเร่งรัดดำเนินการโดยให้คำนึงถึงประโยชน์ของประชาชนเป็นที่ตั้ง และมอบสำนักงานทรัพยากรน้ำแห่งชาติ อำนวยการขับเคลื่อนและติดตามประเมินผลต่อไป

 (3) การจัดการน้ำท่วมและอุทกภัย ในพื้นที่ชุมชน พื้นที่เศรษฐกิจสำคัญและพื้นที่เกษตรที่ได้รับผลกระทบจากน้ำท่วมและอุทกภัย มอบสำนักงานทรัพยากรน้ำแห่งชาติ วางแผนแก้ไขปัญหาอุทกภัยเชิงพื้นที่ และเร่งรัดการแก้ไขปัญหาสิ่งกีดขวางทางน้ำ พร้อมทั้งมอบกระทรวงมหาดไทยเป็นหน่วยงานหลักขับเคลื่อนการปรับตัวหนีภัยน้ำท่วม

 (4) การจัดการคุณภาพน้ำ มอบกระทรวงมหาดไทยเป็นหน่วยงานหลักขับเคลื่อนระบบบำบัดน้ำเสียชุมชน และมอบกระทรวงทรัพยากรธรรมชาติและสิ่งแวดล้อม วางแผนบูรณาการระบบการจัดการน้ำเสีย

 (5) การอนุรักษ์ฟื้นฟูสภาพป่าฯ มอบกระทรวงทรัพยากรธรรมชาติและสิ่งแวดล้อม บูรณาการร่วมกับกระทรวงมหาดไทยและภาคเอกชนในพื้นที่ป่าต้นน้ำในการวางแผนและกำหนดเจ้าภาพในแต่ละพื้นที่ให้ชัดเจน รวมทั้งมอบให้กระทรวงทรัพยากรธรรมชาติและสิ่งแวดล้อมดูเรื่องเขาหัวโล้น ในการปลูกต้นไม้เสริม เพื่อลดการพังทลายของดิน ที่เป็นต้นไม้ที่โตเร็วและยืนต้น ปลูกใกล้ในพื้นที่ที่มีน้ำและชุมชนเพื่อจะได้ช่วยกันดูแล

 (6) การบริหารจัดการ มอบสำนักงานทรัพยากรน้ำแห่งชาติเป็นหน่วยงานหลักบูรณาการการบริหารจัดการน้ำอย่างเหมาะสม ในการรวบรวมงานศึกษาวิจัย นวัตกรรม และเชื่อมโยงข้อมูลกลางในระดับลุ่มน้ำ การบริหารจัดการลุ่มน้ำ กฎหมายลำดับรองให้ปรึกษาผู้เชี่ยวชาญของต่างประเทศ เช่น ประเทศเนเธอร์แลนด์ด้วย เพราะน้ำมีคุณค่าต่อชีวิตประจำวัน “น้ำคือชีวิต”

 **(2) คณะอนุกรรมการกลั่นกรอง วิเคราะห์โครงการ และติดตามประเมินผลการบริหารจัดการทรัพยากรน้ำ** สรุปการติดตามผลการดำเนินงานตามแผนงานบูรณาการบริหารจัดการน้ำปีงบประมาณ พ.ศ. 2561 งบประมาณจำนวน 61,225.2699 ล้านบาท ปรับลดตามพระราชบัญญัติโอนงบประมาณ จำนวน 815.4518 ล้านบาท คงเหลืองบประมาณจัดสรรถือจ่ายสุทธิ จำนวน 60,409.8181 ล้านบาท โดยมีหน่วยงานเสนอขอปรับแผนและโอนเปลี่ยนแปลงงบประมาณ จำนวน 9 หน่วยงาน วงเงินรวม 8,084.0739 ล้านบาท คิดเป็นร้อยละ 13.4 ของงบประมาณจัดสรรถือจ่ายสุทธิ โดยเป็นโครงการตามมติคณะรัฐมนตรีสัญจรและตามข้อสั่งการของนายกรัฐมนตรีและรองนายกรัฐมนตรีในการลงตรวจราชการในพื้นที่ จำนวน 24 โครงการ วงเงิน 645.2742 ล้านบาท มีผลการเบิกจ่ายรวม จำนวน 44,528.1706 ล้านบาท คิดเป็นร้อยละ 73.71 คงเหลือยังไม่เบิกจ่ายจำนวน 15,881.6475 ล้านบาท จำแนกเป็นเงินที่ก่อหนี้ผูกพันแล้วจำนวน 11,077.1165 ล้านบาท และที่ไม่ได้ก่อหนี้ผูกพัน/เหลือจ่าย จำนวน 4,804.5310 ล้านบาท โดยมีมาตรการที่สำคัญ คือ การปรับแผนงานต้องแสดงตัวชี้วัดและผลสัมฤทธิ์ที่ขับเคลื่อน เป้าหมายของแผนงานบูรณาการและนโยบายรัฐบาลเป็นอันดับแรก โดยผ่านความเห็นชอบจากรัฐมนตรีเจ้าสังกัด และได้รับความเห็นชอบจากรองนายกรัฐมนตรีกำกับแผน แล้วส่งรายละเอียดให้สำนักงานทรัพยากรน้ำแห่งชาติ ประมวลผลและรายงานต่อไป ทั้งนี้ เลขาธิการสำนักงานทรัพยากรน้ำแห่งชาติ ประธานอนุกรรมการฯ ได้เสนอมาตรการป้องกันปัญหาอุปสรรคความล่าช้าของการดำเนินงานและการปรับแผนงบประมาณที่ให้ทุกหน่วยงานดำเนินการ

 **มติที่ประชุม** รับทราบผลการดำเนินงานและการใช้จ่ายงบประมาณปีงบประมาณ พ.ศ. 2561 การปรับแผนการปฏิบัติงาน แผนการใช้จ่ายงบประมาณ และขอโอนเปลี่ยนแปลงงบประมาณปีงบประมาณ พ.ศ. 2561 ภายใต้แผนงานบูรณาการบริหารจัดการทรัพยากรน้ำ พร้อมทั้งปัญหา อุปสรรค และแนวทางการแก้ไข

 **ประธาน กนช. มีข้อสั่งการเพิ่มเติม** โดยมอบให้สำนักงานทรัพยากรน้ำแห่งชาติเป็นหน่วยดำเนินการกำกับตามมาตรการป้องกันปัญหาอุปสรรคความล่าช้าของการดำเนินงานปรับแผนงบประมาณ เพื่อให้เกิดความคุ้มค่า และประโยชน์สูงสุดต่อประชาชนต่อไป

 **(3) คณะอนุกรรมการวิเคราะห์ติดตามสถานการณ์และการบริหารจัดการทรัพยากรน้ำ** มีการประเมินสถานการณ์น้ำในการบริหารจัดการน้ำในช่วงฤดูฝนที่ผ่านมา และสถานการณ์ปัจจุบันเกิดอุทกภัยทางภาคใต้ จำนวน 2 ครั้งที่จังหวัดเพชรบุรี ประจวบคีรีขันธ์ ชุมพร สุราษฎร์ธานี นครศรีธรรมราช และจังหวัดนราธิวาส หน่วยงานที่เกี่ยวข้องเร่งช่วยเหลือด้านการขนย้ายสิ่งของ และสนับสนุนเครื่องจักรกล และได้คาดการณ์สภาพฝน ในเดือนมกราคม - กุมภาพันธ์ 2562 ว่าปริมาณฝนภาพรวมทุกภาคมีฝนต่ำกว่าค่าปกติ จึงได้เตรียมการวางแผนการบริหารจัดการน้ำในฤดูแล้งปี 2561/62 โดยการจัดสรรน้ำช่วงฤดูแล้ง ปี 2561/62 จำนวน 30,145 ล้านลูกบาศก์เมตร และสำรองน้ำไว้ช่วงต้นฤดูฝน ปี 2562 จำนวน 13,760 ล้านลูกบาศก์เมตร ซึ่งมีพื้นที่เสี่ยงขาดแคลนน้ำอุปโภคบริโภคในเขตการประปาส่วนภูมิภาค จำนวน 9 จังหวัด นอกเขตการประปาส่วนภูมิภาค 20 จังหวัด

 **มติที่ประชุม** รับทราบการบริหารจัดการน้ำช่วงฤดูฝนที่ผ่านมาในปี 2561 และการวางแผนการบริหารจัดการน้ำในฤดูแล้ง ปี 2561/2562

  **ประธาน กนช. มีข้อสั่งการเพิ่มเติม** ดังนี้

 (1) ให้ทุกหน่วยงานที่เกี่ยวข้องเฝ้าระวังสถานการณ์น้ำหลากในภาคใต้และแจ้งเตือนประชาชนโดยเร็ว

 (2) มอบให้กระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม กระทรวงมหาดไทย และกระทรวงกลาโหม เตรียมความพร้อมของเครื่องจักร เครื่องมือ เครื่องสูบน้ำเคลื่อนที่ และรถยนต์บรรทุกน้ำเพื่อช่วยเหลือประชาชนตามมาตรการที่กำหนดไว้ หากเกิดวิกฤตภัยแล้ง

 (3) มอบสำนักงานทรัพยากรน้ำแห่งชาติ ประชาสัมพันธ์ สร้างการรับรู้ แจ้งข้อมูลข่าวสารให้กับประชาชน

 (4) พื้นที่ที่มีปัญหาน้ำแล้งหรือน้ำท่วมซ้ำซากเหมือนเดิมทุกปี ขอให้หน่วยงานที่เกี่ยวข้องพิจารณาแก้ไขปัญหาให้เบ็ดเสร็จอย่างเร่งด่วน เพื่อประโยชน์สุขของประชาชน เช่น การปรับเปลี่ยนการใช้ประโยชน์พื้นที่ การย้ายชุมชนเมือง การเปลี่ยนชนิดพืชพันธุ์เพาะปลูก โดยการบูรณาการการทำงานทุกภาคส่วน

 **(4) คณะอนุกรรมการขับเคลื่อนโครงการขนาดใหญ่และโครงการสำคัญ** ความก้าวหน้าโครงการขนาดใหญ่และโครงการสำคัญที่ผ่านมติคณะกรรมการทรัพยากรน้ำแห่งชาติ จำนวน 13 โครงการ โดยเป็นโครงการที่คณะรัฐมนตรีมีมติให้ความเห็นชอบเปิดโครงการและกรอบวงเงินของกรมชลประทาน จำนวน 6 โครงการ และอยู่ระหว่างเสนอคณะรัฐมนตรีเพื่อให้ความเห็นชอบเปิดโครงการและกรอบวงเงิน จำนวน 7 โครงการ ประกอบด้วย กรมชลประทาน จำนวน 4 โครงการ กรุงเทพมหานคร จำนวน 2 โครงการ และกรมแผนที่ทหาร จำนวน 1 โครงการ

....

 **มติที่ประชุม** รับทราบผลการดำเนินงานของคณะอนุกรรมการขับเคลื่อนโครงการขนาดใหญ่และโครงการสำคัญในการติดตามความก้าวหน้าโครงการขนาดใหญ่และโครงการสำคัญที่ผ่านมติคณะกรรมการทรัพยากรน้ำแห่งชาติ จำนวน 13 โครงการ

 **ประธาน กนช. มีข้อสั่งการเพิ่มเติม** ให้สำนักงบประมาณ กระทรวงการคลัง พิจารณางบประมาณอย่างรอบครอบ ไม่ให้เป็นภาระต่องบประมาณในอนาคต ทั้งนี้ ให้หน่วยงานเตรียมความพร้อมโครงการให้ครบถ้วนก่อนเสนอคณะรัฐมนตรีอนุมัติโครงการต่อไป

 **1.2 ความก้าวหน้าแผนงานโครงการที่เสนอในคณะรัฐมนตรีสัญจร และงานนโยบายที่นายกรัฐมนตรี และรองนายกรัฐมนตรีลงพื้นที่** สำนักงานทรัพยากรน้ำแห่งชาติได้รวบรวมแผนงานโครงการตามข้อสั่งการนายกรัฐมนตรีและรองนายกรัฐมนตรี และมติการประชุมคณะรัฐมนตรีสัญจร นอกสถานที่ที่เกี่ยวข้องด้านทรัพยากรน้ำ จำนวน 18 ครั้ง ได้ 782 โครงการ เป็นโครงการที่ได้รับงบประมาณแล้ว จำนวน 308 โครงการ วงเงิน 12,710 ล้านบาท อยู่ในแผนงานปี 2563 - 2564 จำนวน 400 โครงการ วงเงิน 11,667 ล้านบาท และอยู่ระหว่างศึกษาความเหมาะสม/เตรียมความพร้อม จำนวน 74 โครงการ

 **มติที่ประชุม** รับทราบความก้าวหน้าการดำเนินงาน แผนงานโครงการที่เสนอในคณะรัฐมนตรีสัญจร และงานนโยบาย ที่นายกรัฐมนตรีลงพื้นที่

 **ประธาน กนช. สั่งการเพิ่มเติม** ดังนี้

 1. มอบสำนักงานทรัพยากรน้ำแห่งชาติ อำนวยการ ติดตามร่วมกับสำนักงบประมาณและหน่วยงานที่เกี่ยวข้องเตรียมความพร้อมนำเข้าแผนงานต่อไป

 2. มอบกระทรวงทรัพยากรธรรมชาติและสิ่งแวดล้อมพิจารณาเรื่องการจัดทำผลกระทบด้านสิ่งแวดล้อม (EIA)

 **2. เรื่องเพื่อพิจารณา 4 เรื่อง** ได้แก่

 **2.1 แผนงานโครงการขนาดใหญ่และโครงการสำคัญ จำนวน 2 โครงการ** มี 2 หน่วยงานเสนอโครงการ ประกอบด้วย กรุงเทพมหานคร และกรมชลประทาน ดังนี้

 **(1) กรุงเทพมหานคร** เสนอขอความเห็นชอบให้ดำเนินโครงการอุโมงค์ระบายน้ำใต้คลองเปรมประชากร กรุงเทพมหานคร เพื่อแก้ไขปัญหาน้ำท่วม บรรเทาน้ำหลากในพื้นที่กรุงเทพมหานคร และพื้นที่ใกล้เคียง โดยมีวงเงิน 9,800 ล้านบาท และระยะเวลาดำเนินการ ปี พ.ศ. 2563 - 2569 ทั้งนี้ สำนักงบประมาณแจ้งผลการพิจารณาสัดส่วนงบประมาณ เป็นงบประมาณอุดหนุนจากรัฐบาล 70% และงบประมาณของกรุงเทพมหานคร 30%

 **ประธาน กนช. สั่งการเพิ่มเติมว่า** โครงการนี้มีประโยชน์สามารถแก้ไขปัญหาความเดือดร้อนของประชาชนในเขตพื้นที่กรุงเทพมหานคร ให้เร่งดำเนินการโครงการในปี 2562 และพร้อมทั้งให้สำนักงบประมาณพิจารณาสนับสนุนงบประมาณในการดำเนินการต่อไป

 **มติที่ประชุม** เห็นชอบในหลักการ และให้กรุงเทพมหานครนำเสนอคณะรัฐมนตรีเพื่อพิจารณาอนุมัติเปิดโครงการและกรอบวงเงินงบประมาณ และเร่งดำเนินการโครงการในปี 2562 พร้อมทั้งให้สำนักงบประมาณดำเนินการพิจารณางบประมาณต่อไป

  **(2) กรมชลประทาน** เสนอขอความเห็นชอบให้ดำเนินการโครงการปรับปรุงคลองยม-น่าน จังหวัดสุโขทัย เพื่อบรรเทาอุทกภัยและเป็นแหล่งเก็บกักน้ำต้นทุน พร้อมทั้งส่งน้ำอุปโภคบริโภค และรักษาระบบนิเวศ โดยมีวงเงิน 2,875 ล้านบาท และระยะเวลาดำเนินการ ปี พ.ศ. 2563 - 2567

 **ประธาน กนช. สั่งการเพิ่มเติมว่า** เพื่อแก้ไขปัญหาความเดือดร้อนของประชาชนในพื้นที่จังหวัดสุโขทัย ให้เร่งดำเนินการโครงการในปี 2562 และให้สำนักงบประมาณพิจารณาสนับสนุนงบประมาณในการดำเนินการต่อไป

 **มติที่ประชุม** เห็นชอบในหลักการและให้กรมชลประทาน นำเสนอเข้าคณะรัฐมนตรี เพื่อพิจารณาอนุมัติเปิดโครงการและกรอบงบประมาณ และเร่งดำเนินการโครงการในปี 2562 พร้อมทั้งให้สำนักงบประมาณดำเนินการพิจารณางบประมาณต่อไป

 **2.2** **(ร่าง) แผนแม่บทการบริหารจัดการทรัพยากรน้ำ 20 ปี** คณะอนุกรรมการยุทธศาสตร์การบริหารจัดการทรัพยากรน้ำได้เสนอการปรับปรุงแผนยุทธศาสตร์การบริหารจัดการทรัพยากรน้ำ (ปี 2558 – 2569) โดยเปลี่ยนชื่อเป็นแผนแม่บทการบริหารจัดการทรัพยากรน้ำ 20 ปี (แผนระดับ 3) และได้ปรับปรุงให้สอดคล้องกับยุทธศาสตร์ชาติ 20 ปี แผนแม่บทภายใต้ยุทธศาสตร์ชาติ ประเด็นที่ 19 การบริหารจัดการน้ำทั้งระบบ และแผนปฏิรูปประเทศด้านทรัพยากรธรรมชาติและสิ่งแวดล้อม ประเด็นระบบเส้นทางน้ำ การบริหารจัดการเชิงพื้นที่ (น้ำชุมชน) โดยปรับปรุงกลยุทธ์เป็น 28 กลยุทธ์ 54 แผนงาน ทั้งได้วิเคราะห์การแก้ไขพื้นที่ Area based (น้ำแล้งและน้ำท่วม) 66 พื้นที่อย่างเป็นระบบ และการปรับตัวชี้วัดให้ถึงระดับผลลัพธ์ (outcome) พร้อมทั้งให้มีหน่วยขับเคลื่อนระดับกระทรวง

 **มติที่ประชุม**

 1. เห็นชอบในหลักการ (ร่าง) แผนแม่บทการบริหารจัดการทรัพยากรน้ำ 20 ปี และมอบหมายให้ทุกหน่วยงานดำเนินการตามกลยุทธ์/แผนงาน เพื่อให้เป้าหมายบรรลุผลอย่างเป็นรูปธรรม โดยสำนักงานทรัพยากรน้ำแห่งชาติ ทำหน้าที่กำกับ และติดตามประเมินผล

 2. หากมีการปรับปรุง (ร่าง) แผนแม่บทภายใต้ยุทธศาสตร์ชาติ 20 ปี มอบให้คณะอนุกรรมการยุทธศาสตร์การบริหารจัดการทรัพยากรน้ำพิจารณาปรับแก้ไขให้ให้สอดคล้องต่อไป

 **2.3** **หลักเกณฑ์และแนวทาง การจัดทำแผนปฏิบัติการ เพื่อรองรับ (ร่าง) แผนแม่บทการบริหารจัดการทรัพยากรน้ำ 20 ปี** คณะอนุกรรมการกลั่นกรอง วิเคราะห์โครงการ และติดตามประเมินผลการบริหารจัดการทรัพยากรน้ำ ได้ประชุมพิจารณาหลักเกณฑ์การจัดทำแผนปฏิบัติการ เพื่อรองรับ (ร่าง) แผนแม่บทการบริหารจัดการทรัพยากรน้ำ 20 ปี ร่วมกับหน่วยงานที่เกี่ยวข้อง เพื่อกำหนดหลักเกณฑ์แยกตามแผนงาน ได้แก่ (1) แผนงานตามภารกิจพื้นฐาน (FUNCTION) (2) แผนงานตามภารกิจยุทธศาสตร์ นโยบายเร่งด่วน แนวทางปฏิรูปภาครัฐ งบประมาณบูรณาการ (AGENDA) (3) แผนงานตามภารกิจพื้นที่ ท้องถิ่น ภูมิภาค จังหวัด กลุ่มจังหวัด (AREA) และการกำหนดขั้นตอนการเสนอแผนงานเพื่อขอรับการสนับสนุนงบประมาณ รวมทั้ง มีการกำหนดกรอบระยะเวลาและแนวทางการดำเนินการในการจัดทำแผนปฏิบัติการฯ ปีงบประมาณ 2563 เพื่อให้แผนปฏิบัติการการบริหารจัดการทรัพยากรน้ำ สามารถนำไปสู่การปฏิบัติในระดับลุ่มน้ำได้ และเพื่อใช้เป็นข้อกำหนดในการดำเนินงานระหว่างหน่วยงานที่เกี่ยวข้องในพื้นที่ลุ่มน้ำได้อย่างมีประสิทธิภาพ

 **มติที่ประชุม**

 1. เห็นชอบหลักเกณฑ์และแนวทางการจัดทำแผนปฏิบัติการ เพื่อรองรับ (ร่าง) แผนแม่บทการบริหารจัดการทรัพยากรน้ำ 20 ปี (พ.ศ. 2561 - 2580)

 2. มอบสำนักงานทรัพยากรน้ำแห่งชาติ สำนักงานคณะกรรมการพัฒนาการเศรษฐกิจและสังคมแห่งชาติ กระทรวงมหาดไทย และสำนักงบประมาณ บูรณาการดำเนินการพิจารณาแผนงานในส่วนที่เกี่ยวข้อง

 3. มอบคณะอนุกรรมการยุทธศาสตร์การบริหารจัดการทรัพยากรน้ำเป็นผู้พิจารณาให้ความเห็นชอบแผนปฏิบัติการประจำปีงบประมาณ พ.ศ. 2563 ตามที่หน่วยงานเสนอ แล้วเสนอคณะกรรมการทรัพยากรน้ำแห่งชาติเพื่อทราบต่อไป

 **2.4** **การทบทวนการแบ่งพื้นที่ลุ่มน้ำที่เหมาะสมสำหรับการบริหารจัดการทรัพยากรน้ำและผลกระทบการแบ่งพื้นที่ลุ่มน้ำ** สำนักงานทรัพยากรน้ำแห่งชาติ ร่วมกับมหาวิทยาลัยเกษตรศาสตร์ ดำเนินการศึกษาทบทวนการแบ่งพื้นที่ลุ่มน้ำประธานให้เหมาะสมกับการบริหารจัดการทรัพยากรน้ำแบบองค์รวม ตามข้อกำหนดใน (ร่าง) พระราชบัญญัติทรัพยากรน้ำ พ.ศ. …. มาตรา 25โดยใช้หลักการพิจารณา ได้แก่ จุดออกของลุ่มน้ำ สภาพภูมิศาสตร์พื้นที่วัฒนธรรมองค์กร การแบ่งเขตการปกครอง การใช้น้ำ การบริหารจัดการน้ำและพื้นที่ลุ่มน้ำไม่ควรอยู่ต่างภูมิภาคการบริหารจัดการน้ำควรมีจำนวนไม่มากเกินความจำเป็นและสามารถนำมาใช้ร่วมกับลุ่มน้ำสาขาย่อย ที่จะทำให้ทราบถึงสถานการณ์น้ำและสามารถบริหารจัดการน้ำได้อย่างรวดเร็ว มีประสิทธิภาพทันต่อสถานการณ์ที่มีการเปลี่ยนแปลงในปัจจุบัน ทั้งนี้ ได้มีการรับฟังความคิดเห็นและการมีส่วนร่วมของประชาชน ซึ่งผลของการทบทวนแบ่งพื้นที่ลุ่มน้ำจากเดิม 25 ลุ่มน้ำหลัก 254 ลุ่มน้ำสาขา เป็น 22 ลุ่มน้ำหลัก 353 ลุ่มน้ำสาขาโดยใช้แผนที่มาตราส่วน 1 : 4,000 มีภาคที่มีการยุบรวมลุ่มน้ำ ได้แก่ ภาคเหนือ ภาคตะวันออก ภาคตะวันตก ภาคใต้ สำหรับภาคกลาง และภาคอีสาน ยังคงลุ่มน้ำเดิม

 **ข้อสังเกตของที่ประชุม** การแบ่งขอบเขตลุ่มน้ำต้องคำนึงถึงผลกระทบในแผนงานที่อยู่ระหว่างดำเนินงานในชื่อลุ่มน้ำเดิมด้วย

 **มติที่ประชุม** เห็นชอบในหลักการการแบ่งพื้นที่ลุ่มน้ำเป็น 22 ลุ่มน้ำหลัก 353 ลุ่มน้ำสาขา โดยให้สำนักงานทรัพยากรน้ำแห่งชาติ ดำเนินการจัดทำแผนที่แสดงแนวเขตลุ่มน้ำ ตาม (ร่าง) พระราชบัญญัติทรัพยากรน้ำ พ.ศ. .... มาตรา 25 และดำเนินการออกเป็นพระราชกฤษฎีกาเพื่อมีผลบังคับใช้ ทั้งนี้ ให้รับข้อสังเกตจากที่ประชุมพิจารณาต่อไปด้วย

 **3. เรื่องอื่น ๆ 3 เรื่อง** ได้แก่

 **3.1** **การขับเคลื่อนแผนงานโครงการขนาดใหญ่และโครงการสำคัญ** ตามผลการจัดทำ (ร่าง) แผนแม่บทบริหารจัดการทรัพยากรน้ำ 20 ปี นำมาสู่การวิเคราะห์ขับเคลื่อนแผนงานโครงการให้สอดคล้องและบรรลุเป้าหมายของ (ร่าง) แผนแม่บทภายใต้ยุทธศาสตร์ชาติ 20 ปี ได้นำผลของการกำหนดพื้นที่เป้าหมายมาเป็นกรอบในการพิจารณาโครงการสำคัญ คือ (1)พื้นที่เป้าหมาย (Area based) จำนวน 66 พื้นที่ (2) พื้นที่ที่มีความสำคัญ คือ พื้นที่เสี่ยงน้ำท่วม พื้นที่เสี่ยงน้ำแล้ง และพื้นที่สนับสนุนเขตเศรษฐกิจ (3) แผนงานโครงการที่มีศักยภาพเริ่มดำเนินการได้ ภายในปี 2563 - 2565 จำนวน 408 โครงการ วงเงิน 831,701 ล้านบาท (4) แผนงานโครงการที่มีความพร้อม ด้านแบบสิ่งแวดล้อมและด้านมวลชน สามารถเร่งรัดดำเนินการได้ภายในปี 2563 รวม 66 แห่ง วงเงิน 39,904 ล้านบาท สามารถเร่งรัดดำเนินการได้ภายในปี 2564 รวม 97 แห่ง วงเงิน 281,167 ล้านบาท และสามารถเร่งรัดดำเนินการได้ปี 2565 เป็นต้นไป รวม 245 แห่ง วงเงิน 510,630 ล้านบาท

 สำหรับความต้องการงบประมาณปี 2563 วงเงินงบประมาณรวม 103,816 ล้านบาท ประกอบด้วย (1) งานตามภารกิจของหน่วยงาน ปีละประมาณ 30,000 ล้านบาท (2) งบประมาณจากรายการผูกพันงบประมาณข้ามปีและรายการต่อเนื่อง วงเงินงบประมาณ 56,166.2435 ล้านบาท (3) งานตามนโยบายจากคณะรัฐมนตรีสัญจร นายกรัฐมนตรี และรองนายกรัฐมนตรี ลงพื้นที่ วงเงินงบประมาณ 10,804.2657 ล้านบาท และ (4) แผนงานโครงการสำคัญเปิดใหม่ปี 2563 ประกอบด้วย โครงการขนาดใหญ่ วงเงินงบประมาณ 2,194.0051 ล้านบาท และโครงการขนาดกลาง วงเงินงบประมาณ 4,655.8000 ล้านบาท

 **มติที่ประชุม** เห็นชอบโดย

 1. มอบหมายให้ทุกหน่วยงานเร่งรัดดำเนินการ สถานภาพความพร้อม เพื่อให้ขับเคลื่อนแผนงานโครงการ สอดคล้องกับ (ร่าง) แผนแม่บทการบริหารจัดการทรัพยากรน้ำ โดยสำนักงานทรัพยากรน้ำแห่งชาติ ทำหน้าที่กำกับ บูรณาการขับเคลื่อน

 2. มอบสำนักงบประมาณ กระทรวงการคลัง สำนักงานคณะกรรมการพัฒนาการเศรษฐกิจและสังคมแห่งชาติ และสำนักงานทรัพยากรน้ำแห่งชาติ พิจารณาความสำคัญของโครงการและแหล่งเงินที่เหมาะสมต่อไป

 **3.2 การมอบหมายผู้แทนสำนักงานทรัพยากรน้ำแห่งชาติ เป็นกรรมการและเลขานุการ** **คณะกรรมการลุ่มน้ำ ตามระเบียบสำนักนายกรัฐมนตรี ว่าด้วยการบริหารทรัพยากรน้ำแห่งชาติ พ.ศ. 2561** สำนักงานทรัพยากรน้ำแห่งชาติเสนอให้ที่ประชุมพิจารณาให้ความเห็นชอบให้เลขาธิการสำนักงานทรัพยากรน้ำแห่งชาติ แต่งตั้งข้าราชการสำนักงานทรัพยากรน้ำแห่งชาติ เป็นกรรมการและเลขานุการ และผู้ช่วยเลขานุการคณะกรรมการลุ่มน้ำ ปฏิบัติงานในพื้นที่ลุ่มน้ำ เพื่อให้การบริหารจัดการทรัพยากรน้ำในพื้นที่ลุ่มน้ำ บรรลุตาม (ร่าง) แผนแม่บทการบริหารจัดการทรัพยากรน้ำ 20 ปี เป็นไปตามเป้าหมายที่วางไว้ และให้การดำเนินการตามอำนาจหน้าที่ของคณะกรรมการลุ่มน้ำ ตามระเบียบสำนักนายกรัฐมนตรี ว่าด้วยการบริหารทรัพยากรน้ำแห่งชาติ พ.ศ. 2561 เป็นไปอย่างมีประสิทธิภาพ

 **มติที่ประชุม** เห็นชอบตามที่เสนอ และมอบเลขาธิการสำนักงานทรัพยากรน้ำแห่งชาติ แต่งตั้งข้าราชการของสำนักงานทรัพยากรน้ำแห่งชาติ เป็นกรรมการและเลขานุการ และผู้ช่วยเลขานุการ คณะกรรมการลุ่มน้ำ

 **3.3 แผนปฏิบัติการ 5 ปี สาขาทรัพยากรน้ำ ค.ศ. 2018-2022 ภายใต้กรอบความร่วมมือแม่โขง-ล้านช้าง (Five-years Action Plan for Mekong-Lancang Water Resources Cooperation)** กระทรวงทรัพยากรธรรมชาติและสิ่งแวดล้อมได้จัดทำแผนปฏิบัติการ 5 ปี สาขาทรัพยากรน้ำ (พ.ศ. 2561 - 2565) ภายใต้กรอบความร่วมมือแม่โขง – ล้านช้าง จัดทำขึ้นเพื่อเป็นกรอบการดำเนินกิจกรรมโครงการและการปฏิบัติงานด้านทรัพยากรน้ำระหว่างประเทศสมาชิก โดยพิจารณากำหนดวัตถุประสงค์ หลักการ สาขาการดำเนินงาน กิจกรรมโครงการ การจัดโครงสร้างการดำเนินงาน และงบประมาณ รวมถึงพิจารณาแนวทางการนำแผนปฏิบัติการ 5 ปี มาดำเนินการให้เกิดเป็นรูปธรรม โดยสาระสำคัญในการจัดทำ ได้กำหนด 1) บทบาทของประเทศสมาชิกและหน่วยงานที่เกี่ยวข้อง ที่สำคัญคือ บทบาทนำของประเทศสมาชิกในแต่ละสาขาความร่วมมือ รวมทั้งสิ้น 6 สาขา/6ประเทศ 2) แนวทางการดำเนินงาน 3) เงินทุนและการจัดตั้งเครือข่ายผู้เชี่ยวชาญ ทั้งนี้ ฝ่ายไทยจะเสนอประเทศสมาชิก ทำหน้าที่บทบาทนำ (Lead Country) ในสาขาความร่วมมือเรียงตามลำดับ ได้แก่ (1) สาขาที่ 2 ด้านการบริหารจัดการทรัพยากรน้ำแบบบูรณาการและการปรับตัวจากการเปลี่ยนแปลงสภาพภูมิอากาศ (2) สาขาที่ 6 ด้านความร่วมมือแม่น้ำข้ามพรมแดนและการแลกเปลี่ยนข้อมูล (3) สาขาที่ 1 ด้านการพัฒนาทรัพยากรน้ำที่เป็นมิตรกับสิ่งแวดล้อม

 **ประธาน กนช. สั่งการเพิ่มเติม** ให้พิจารณาให้ครอบคลุมทุกด้าน และสร้างการรับรู้กับประชาชนให้ทั่วถึง

 **มติที่ประชุม** รับทราบ

 1. การจัดทำแผนปฏิบัติการ 5 ปี สาขาทรัพยากรน้ำ (พ.ศ. 2561 - 2565) ซึ่งมีสาระสำคัญและขอบเขตการดำเนินความร่วมมือเป็นไปตามแผนปฏิบัติการ 5 ปี ภายใต้กรอบความร่วมมือแม่โขง - ล้านช้าง (พ.ศ. 2561 - 2565) ตามที่คณะรัฐมนตรีได้มีมติเห็นชอบในการประชุม เมื่อวันที่ 3 มกราคม 2561

 2. การเลือกสาขาความร่วมมือ ซึ่งไทยจะเสนอประเทศสมาชิกทำหน้าที่บทบาทผู้นำ (Lead Country)

 3. มอบสำนักงานทรัพยากรน้ำแห่งชาติเป็นเจ้าภาพและดำเนินการต่อไป

**6. เรื่อง มาตรการพัฒนาคุณภาพชีวิตผู้มีบัตรสวัสดิการแห่งรัฐ ระยะที่ 2 และการเติมเงินเข้ากระเป๋าเงินอิเล็กทรอนิกส์ในบัตรสวัสดิการแห่งรัฐ**

 คณะรัฐมนตรีมีมติรับทราบและเห็นชอบตามที่กระทรวงการคลังเสนอ ดังนี้

 1. รับทราบความคืบหน้าของการดำเนินมาตรการพัฒนาคุณภาพชีวิตผู้มีบัตรสวัสดิการแห่งรัฐ ระยะที่ 2

 2. เห็นชอบข้อเสนอในการดำเนินการต่อไปสำหรับการดำเนินมาตรการพัฒนาคุณภาพชีวิตผู้มีบัตรสวัสดิการแห่งรัฐ ระยะที่ 2

 3. เห็นชอบการเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐสำหรับผู้เข้าร่วมมาตรการฯ ตั้งแต่เดือนมกราคมถึงมิถุนายน 2562 โดยจะใช้จ่ายจากเงินงบประมาณรายจ่ายภายใต้กองทุนประชารัฐเพื่อเศรษฐกิจฐานราก

 4. เห็นชอบให้กระทรวงการคลังดำเนินการเสนอขอรับจัดสรรเงินงบประมาณรายจ่ายประจำปีงบประมาณ พ.ศ. 2562 งบกลาง รายการสำรองจ่ายเพื่อกรณีฉุกเฉินหรือจำเป็น เมื่อร่างพระราชบัญญัติการจัดประชารัฐสวัสดิการเพื่อเศรษฐกิจฐานรากและสังคม พ.ศ. ..... มีผลบังคับใช้

 5. เห็นชอบให้ทบทวนมติคณะรัฐมนตรีเมื่อวันที่ 29 สิงหาคม 2560 (เรื่อง ประชารัฐสวัสดิการการให้ความช่วยเหลือผ่านบัตรสวัสดิการแห่งรัฐ) ในส่วนของ ข้อ 4.1.1 (3) โดยเห็นชอบการปรับเปลี่ยนการเติมเงินรายเดือนวงเงินค่าซื้อสินค้าอุปโภคบริโภคที่จำเป็นฯ (300 หรือ 200 บาทต่อคนต่อเดือน) เป็นการแบ่งเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐของผู้มีสิทธิ จำนวน 200 หรือ 100 บาทต่อคนต่อเดือน และส่วนที่เหลือ 100 บาทต่อคนต่อเดือน ยังคงเติมเงินเข้าวงเงินค่าซื้อสินค้าอุปโภคบริโภคที่จำเป็นฯ ในช่วงเดือนกุมภาพันธ์ถึงเมษายน 2562 (3 เดือน) เพื่อให้ผู้มีบัตรสวัสดิการแห่งรัฐสามารถถอนเงินสดผ่านตู้ ATM และสาขาของธนาคารกรุงไทย จำกัด (มหาชน) ได้

 **สาระสำคัญของเรื่อง**

กะทรวงการคลังเสนอว่า

 1. **ความคืบหน้าของการดำเนินมาตรการฯ**

 ผู้มีบัตรสวัสดิการแห่งรัฐเข้าร่วมมาตรการฯ จำนวน 4,145,397 ราย ซึ่งได้รับการพัฒนาแล้วจำนวน 3,267,941 ราย และจากผลการติดตามความคืบหน้าการพัฒนาตนเองของผู้มีบัตรสวัสดิการแห่งรัฐ ข้อมูล ณ สิ้นปี 2561 สามารถติดตามได้ จำนวน 2,607,195 ราย หรือคิดเป็นร้อยละ 80 ของผู้ที่พัฒนาแล้ว สรุปได้ ดังนี้

 (1) มีรายได้เพิ่มขึ้นมากกว่า 30,000 บาทต่อปี จำนวน 1,566,353 ราย โดยแบ่งเป็นจำนวนที่มีรายได้มากกว่า 30,000 บาท แต่ไม่เกิน 100,000 บาทต่อปี เพิ่มขึ้นเป็น 1,451,237 ราย (ก่อนพัฒนามีจำนวน 553,626 ราย) และรายได้เกินกว่า 100,000 บาทต่อปี จำนวน 115,116 ราย (ก่อนพัฒนามีจำนวน 0 ราย)

 (2) สำหรับผู้มีบัตรสวัสดิการแห่งรัฐที่ผ่านการพัฒนาแล้ว แต่ยังมีรายได้ไม่เกิน 30,000 บาทต่อปี ลดลงอย่างมีนัยสำคัญถึง 1,012,727 ราย คงเหลือ 1,040,842 ราย (ก่อนพัฒนามีจำนวน 2,053,569 ราย) หรือคิดเป็นร้อยละ 50

 2. **ข้อเสนอในการดำเนินการต่อไป**

 จากผลการติดตามความคืบหน้าการพัฒนาตนเองของผู้มีบัตรสวัสดิการแห่งรัฐที่เข้าร่วมมาตรการฯ ข้อมูล ณ สิ้นปี 2561 สะท้อนให้เห็นว่า มาตรการฯ มีผลสำเร็จซึ่งมีส่วนสำคัญที่ช่วยให้ผู้มีบัตรสวัสดิการแห่งรัฐหลุดพ้นจากเส้นความยากจน (Poverty Line) หรือมีรายได้มากกว่า 30,000 บาทต่อปีมีจำนวนที่เพิ่มขึ้น และหลุดพ้นจากความยากจนหรือมีรายได้มากกว่า 100,000 บาทต่อปี มีจำนวนถึง 115,116 ราย จากเดิมก่อนพัฒนาที่ไม่มีผู้มีบัตรสวัสดิการแห่งรัฐรายใดมีรายได้เกินกว่า 100,000 บาทต่อปี ดังนั้น เพื่อให้การสนับสนุนและส่งเสริมโอกาสในการพัฒนาตนเองของผู้มีบัตรสวัสดิการแห่งรัฐเป็นไปอย่างต่อเนื่อง และก่อให้เกิดความยั่งยืนในการประกอบอาชีพและการมีรายได้ของผู้มีบัตรสวัสดิการแห่งรัฐ กระทรวงการคลังพิจารณาแล้ว เห็นควรขยายการดำเนินมาตรการฯ ต่อไปอีก 6 เดือน ตั้งแต่เดือนมกราคมถึงมิถุนายน 2562 ภายใต้ชื่อ “มาตรการพัฒนาคุณภาพชีวิตผู้มีบัตรสวัสดิการแห่งรัฐ ระยะที่ 2” (มาตรการฯ ระยะที่ 2) โดยมีรายละเอียดดังนี้

 (1) หลักการและโครงสร้างการดำเนินงาน คงหลักการและโครงสร้างการดำเนินการเช่นเดียวกับการดำเนินมาตรการฯ ที่ผ่านมา และเพื่อให้ผู้เข้าร่วมมาตรการฯ จำนวน 4,145,397 ราย มีรายได้ที่มั่นคงและยั่งยืน ให้ได้รับการเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐ ซึ่งผู้มีบัตรสวัสดิการแห่งรัฐที่มีรายได้ไม่เกิน 30,000 บาท ในปี 2559 จะได้รับเงินจำนวน 200 บาทต่อคนต่อเดือน และผู้มีบัตรสวัสดิการแห่งรัฐที่มีรายได้สูงกว่า 30,000 บาทในปี 2559 จะได้รับเงินจำนวน 100 บาทต่อคนต่อเดือน ต่อไปอีก 6 เดือน ตั้งแต่เดือนมกราคมถึงมิถุนายน 2562

 (2) กลุ่มเป้าหมายสำหรับมาตรการฯ ระยะที่ 2 แบ่งเป็น 2 กลุ่ม ได้แก่

 (2.1) ผู้เข้าร่วมมาตรการฯ ที่ยังไม่ได้รับการพัฒนา

 (2.2) ผู้ที่ผ่านการพัฒนาแล้วแต่ยังมีรายได้ไม่เกิน 30,000 บาทต่อปี

 (3) การพัฒนาภายใต้มาตรการฯ ระยะที่ 2 แบ่งออกเป็น 2 กลุ่ม ดังนี้

 (3.1) กลุ่มผู้เข้าร่วมมาตรการฯ ที่ยังไม่ได้รับการพัฒนายังคงเหลือจำนวนมาก ซึ่งกลุ่มดังกล่าวได้มีการแสดงความประสงค์ว่าจะเข้าร่วมพัฒนาในโครงการพัฒนาของหน่วยงานพัฒนาที่เกี่ยวข้องต่าง ๆ ได้แก่ กระทรวงเกษตรและสหกรณ์ กระทรวงแรงงาน กระทรวงพาณิชย์ กระทรวงมหาดไทย (กรมการพัฒนาชุมชน) ธ.ก.ส. และ ธ.ออมสิน ดังนั้น จึงเห็นควรเสนอให้หน่วยงานพัฒนาที่เกี่ยวข้องดำเนินการพัฒนาผู้เข้าร่วมมาตรการฯ ในกลุ่มนี้ให้เป็นกลุ่มเป้าหมายแรกภายใต้โครงการของแต่ละหน่วยงานที่ได้รับจัดสรรงบประมาณประจำปีของหน่วยงานนั้น ๆ หรืองบประมาณที่แต่ละหน่วยงานจะทำความตกลงกับสำนักงบประมาณ เพื่อขอรับการจัดสรรงบประมาณตามความจำเป็นและเหมาะสมต่อไป โดยการพัฒนาดังกล่าวจะต้องแล้วเสร็จภายในเดือนมิถุนายน 2562

 (3.2) กลุ่มผู้ที่ผ่านการพัฒนาแล้วแต่ยังมีรายได้ไม่เกิน 30,000 บาทต่อปี เห็นควรให้มีการพัฒนาอย่างต่อเนื่องเพื่อให้สามารถพัฒนาทักษะและศักยภาพจนสามารถประกอบอาชีพให้มีรายได้สูงกว่า 30,000 บาทต่อปี ดังนั้น จึงเห็นควรเสนอให้ ธ.ก.ส. และ ธ.ออมสิน ในฐานะผู้ดูแลผู้มีบัตรสวัสดิการแห่งรัฐดำเนินการพัฒนาผู้มีบัตรสวัสดิการแห่งรัฐในกลุ่มนี้ต่อไป

 (4) งบประมาณ การเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐสำหรับผู้เข้าร่วมมาตรการฯ จำนวน 4,145,397 ราย ตั้งแต่เดือนมกราคมถึงมิถุนายน 2562 เป็นเงินจำนวน 4,370 ล้านบาท (ประมาณ 728 ล้านบาทต่อเดือน) โดยจะใช้จ่ายจากเงินกองทุนประชารัฐเพื่อเศรษฐกิจฐานราก ทั้งนี้ กระทรวงการคลังจะดำเนินการเสนอขอรับจัดสรรเงินงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น เมื่อร่างพระราชบัญญัติการจัดประชารัฐสวัสดิการเพื่อเศรษฐกิจฐานรากและสังคม พ.ศ. .... มีผลบังคับใช้

|  |
| --- |
| **แต่งตั้ง** |

**7. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นายจิตติพัฒน์ ทองประเสริฐ** รองอธิบดีกรมอาเซียน ดำรงตำแหน่ง เอกอัครราชทูตประจำกระทรวง สำนักงานปลัดกระทรวง

 2. **นางสาวภัทรัตน์ หงษ์ทอง** รองอธิบดีกรมการกงสุล ดำรงตำแหน่ง อธิบดีกรมความร่วมมือระหว่างประเทศ

 3. **นายวิชชุ เวชชาชีวะ** รองอธิบดีกรมอเมริกาและแปซิฟิกใต้ ดำรงตำแหน่ง อธิบดีกรมอเมริกาและแปซิฟิกใต้

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**8. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการประเมินผลการดำเนินงานของกองทุนสนับสนุนการสร้างเสริมสุขภาพ (กรณีพ้นตำแหน่งตามวาระ)**

 คณะรัฐมนตรีมีมติอนุมัติตามที่รัฐมนตรีว่าการกระทรวงการคลังเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการประเมินผลการดำเนินงานของกองทุนสนับสนุนการสร้างเสริมสุขภาพ รวม 7 คน แทนประธานกรรมการและกรรมการผู้ทรงคุณวุฒิเดิมที่ดำรงตำแหน่งครบวาระสามปี ดังนี้

 1. ศาสตราจารย์ตีรณ พงศ์มฆพัฒน์ ประธานกรรมการ

 2. นางเพชรศรี ศิรินิรันดร์ กรรมการผู้ทรงคุณวุฒิด้านการสร้างเสริมสุขภาพ

 3. ศาสตราจารย์ทิพวรรณ หล่อสุวรรณรัตน์ กรรมการผู้ทรงคุณวุฒิด้านการประเมินผล

 4. รองศาสตราจารย์ชโยดม สรรพศรี กรรมการผู้ทรงคุณวุฒิด้านการเงิน

 5. รองศาสตราจารย์เนาวรัตน์ พลายน้อย กรรมการผู้ทรงคุณวุฒิด้านการประเมินผล

 6. นายพีรพล สุทธิวิเศษศักดิ์ กรรมการผู้ทรงคุณวุฒิด้านการสร้างเสริมสุขภาพ

 7. รองศาสตราจารย์ชยันต์ ตันติวัสดาการ กรรมการผู้ทรงคุณวุฒิด้านการเงิน

 ทั้งนี้ ตั้งแต่วันที่ 15 มกราคม 2562 เป็นต้นไป

**9. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่ต่ออีกหนึ่งวาระ**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอให้ **นายพงศธร สัจจชลพันธ์** **ผู้ช่วยรัฐมนตรีประจำกระทรวงยุติธรรม** ซึ่งจะครบวาระการดำรงตำแหน่งหนึ่งปี ในวันที่ 23 มกราคม 2562 คงอยู่ปฏิบัติหน้าที่ต่ออีกหนึ่งวาระตั้งแต่วันที่ 24 มกราคม 2562

----------------------------